Pakej Rangsangan Ekonomi 3.0 bagi rakyat Johor diumum minggu depan

ISKANDAR PUTERI, 20 Syawal 1442H, Selasa – Kerajaan Negeri Johor akan mengumumkan Pakej Rangsangan Ekonomi (PRE) Ihsan Johor 3.0 kepada rakyat khususnya golongan yang terjejas akibat pelaksanaan sekatan pergerakan penuh pada minggu depan.

Menteri Besar Johor, Datuk Ir Hasni Mohammad berkata, pakej berkenaan akan memberi fokus kepada dua perkara iaitu pemerkasaan pengurusan pandemik di negeri ini dan juga pengukuhan bantuan keselamatan sosial kepada rakyat yang memerlukan.

“PRE Ihsan Johor 3.0 yang bakal diumumkan ini akan dilaksanakan segera supaya dapat sampai secepat mungkin kepada golongan sasar selain menggerakkan usaha pemulihan ekonomi negeri dengan lebih giat lagi.

“Pakej ini adalah pelengkap kepada inisiatif dan bantuan kerajaan pusat serta kesinambungan daripada PRE Ihsan Johor 1.0 dan PRE Ihsan Johor 2.0,“ katanya dalam satu kenyataan, di sini, hari ini.

Setakat 23 Mei tahun ini, PRE Ihsan Johor 1.0 telah memanfaatkan seramai 295,464 penerima melibatkan RM167.33 juta manakala PRE Ihsan Johor 2.0 telah memanfaatkan seramai 387,674 penerima dengan jumlah RM109.48 juta.

Hasni yang menyambut baik dan mengalu-alukan semua inisiatif yang diumumkan Perdana Menteri, Tan Sri Muhyiddin Yassin semalam menerusi Program Strategik Memperkasa Rakyat dan Ekonomi Tambahan (PEMERKASA Tambahan) berkata, semua inisiatif yang diumumkan itu dilihat mampu mencapai matlamatnya dalam usaha mempertingkat kapasiti kesihatan awam, meneruskan agenda prihatin rakyat dan menyokong kelangsungan perniagaan.

“Saya amat berterima kasih atas pelbagai usaha dan bantuan yang diberikan kepada semua lapisan masyarakat, khususnya golongan terjejas akibat pelaksanaan sekatan penuh yang masih membelenggu kehidupan umat manusia di seluruh dunia.

“Peruntukan yang besar diberikan dalam mempertingkatkan sektor kesihatan dan bantuan kepada rakyat merupakan usaha yang amat penting dan perlu disegerakan dalam memastikan langkah mendepani pandemik COVID-19 mampu mencapai kejayaan,” katanya.

Beliau berkata, bagi memastikan usaha itu dapat dilaksanakan dengan lancar dan mencapai matlamatnya, semua pihak yang terlibat diseru memainkan peranan masing-masing dengan mematuhi prosedur operasi standard yang ditetapkan. – Bernama


MUIP peruntuk RM65,000 lupus al-Quran rosak akibat banjir

BANGI, 9 Rejab 1443H, Jumaat – Majlis Ugama Islam dan Adat Resam Melayu Pahang (MUIP) memperuntukkan RM65,000 bagi proses melupuskan al-Quran dan bahan bercetak mengandungi ayat suci yang rosak akibat banjir pada Disember lalu.

Peruntukan itu akan digunakan bagi melancarkan proses pelupusan lebih 26 tan bahan bacaan di enam daerah di Pahang.

Timbalan Ketua Pegawai Eksekutif (Baitulmal dan Operasi) MUIP, Dr Asmadi Abdul Rahman berkata, bantuan itu diberikan kepada Pejabat Agama Islam Daerah (PAID) Bentong, Temerloh, Kuantan, Lipis, Raub dan Rompin.

“Bantuan yang disediakan itu bagi meringankan beban Jabatan Agama Islam Pahang (JAIP) yang terpaksa menanggung perbelanjaan mengumpul seterusnya proses melupuskan bahan bacaan terbabit yang rosak.

“JAIP telah mengumpul lebih 30 tan al-Quran dan bahan bercetak mengandungi ayat suci itu yang rosak akibat banjir akhir tahun lalu dan proses pelupusan kini dilakukan secara berperingkat,” katanya.

Beliau berkata, sehingga kini, JAIP hanya mempunyai satu pusat pelupusan atau pembakaran yang terletak di Pekan dan hanya mampu melupuskan kira-kira 100 kilogram.

Malah, katanya, pusat pelupusan swasta terletak di Kampung Temin, Jerantut turut digunakan, namun JAIP perlu membayar dengan kadar ditetapkan mengikut berat bahan berkenaan.

Pada masa sama, MUIP bercadang menyediakan peruntukan khas bagi memberi peluang kepada JAIP membina lebih banyak pusat pelupusan al-Quran yang rosak, dan mampu melupuskan 100 kilogram hingga 200 kilogram dalam satu masa mengikut zon yang boleh digunakan dua atau tiga daerah.

Katanya, pusat pelupusan berkenaan kini menjadi keperluan kerana ia turut melupuskan al-Quran yang rosak disebabkan sudah terlalu lama, koyak, dimakan anai-anai dan faktor kesalahan cetakan.

“Saya difahamkan pusat pelupusan JAIP di Pekan sudah berusia tujuh tahun dan sebelum ini turut menerima buku teks pengajian Islam digunakan di sekolah, selain bahan bercetak mengandungi ayat al-Quran yang rosak,” katanya.

Beliau berkata, abu-abu al-Quran berkenaan dan bahan bercetak mengandungi ayat al Quran dijadikan bongkah seberat lima kilogram setiap satu, akan simpan dalam beg plastik sebelum proses melupuskan di laut dilakukan.


Rakyat marhaen langgar SOP terus dikompaun, tapi kayangan?

BANGI, 15 Syaaban 1442H, Isnin – Rata-rata pengguna media sosial meluahkan rasa tidak puas hati dengan pelaksanaan prosedur operasi standard (SOP) Perintah Kawalan Pergerakan Bersyarat (PKPB), yang dianggap seperti ‘double standard’.

Rakyat marhaen melihat orang kenamaan serta figura publik yang sering muncul di paparan media massa dan media sosial ‘terlepas’ daripada sebarang kompaun dan hukuman oleh pihak berkuasa, sedangkan rakyat biasa dikenakan tindakan serta-merta.

Laporan demi laporan dibuat namun tiada perkembangan baharu dilaporkan mengenai tindakan yang dikenakan pada pelanggar SOP ini.

Senario ini sudah tentu tidak dapat mengelakkan daripada timbulnya persepsi negatif, baik pada pihak yang melanggar SOP COVID-19 serta pihak yang sepatutnya menguatkuasakan tindakan tegas terhadap kesalahan tersebut.

Terbaru, majlis pernikahan selebriti terkenal, Noor Neelofa Mohd Noor menjadi perbualan hangat apabila para tetamunya didakwa melanggar SOP kerana tiada penjarakan fizikal ketika proses akad nilah berlangsung.

Berdasarkan gambar dan video yang tular di media sosial, dapat dilihat para tetamu duduk dengan rapat dan terdapat di kalangan mereka tidak memakai pelitup muka.

“Tak cemburu dengan mereka sebab kahwin mewah ke apa. Cuma rasa tak adil. Sebab orang miskin, rakyat biasa mudah saja polis saman. Orang biasa ini mana la datang duit, entah ada yang nak dapat RM1,000 itu pun makan masa sebulan dua.

“Tak minta banyak pun. Minta adil sahaja, supaya orang biasa macam kami ini tak rasa ada pilih kasih,” kata pengguna Facebook, Diyana Balqis.

Sementara seorang lagi pengguna Facebook, Khai Icha pula mengimbau laporan berita di mana seorang perempuan yang serta merta didenda RM1,000 kerana tidak memakai pelitup muka ketika keluar dari keretanya.

“Teringat kes akak yang keluar dari kereta belum sempat pakai mask dah kena saman RM1,000. Sekali kes pakcik-pakcik dekat masjid yang berkumpul tu, kena jugak seorang seorang, Allah kesian.

“Ini gambar video dah ada tapi masih siasatan. Ya Allah betullah tiada hukum yang adil di dunia ni, selain di akhirat nanti,” katanya.

MoHaikal Salah pula berkata “Benarlah.. undang-undang itu hanya untuk marhaen. Marhaen ‘terus dikompaun’, kayangan “kita akan jalankan siasatan terperinci”. MySejahtera ada kan. Jejak sahaja lah dalam itu siapa yang hadir. Ops lupa, kayangan,” katanya.

Selain majlis pernikahan Neelofa, warga maya turut memetik pelanggaran SOP pada Konvensyen Biasa DAP Perak ke-19 di Pusat Konvensyen Antarabangsa Ipoh (IICC), 13 Mac lalu.

Konvensyen yang dihadiri kira-kira 2,000 perwakilan itu dilaporkan sedang disiasat pihak polis, tetapi sehingga kini tiada perkembangan terbaharu berkenaan kes tersebut.

“Ahli-ahli DAP bila nak kutip. Minggu lepas bergaduh berasak dalam dewan. Masa perhimpunan DAP tak ikot SOP. Tak kena kutip ke wahai polis…,” kata pengguna Facebook, Charr Roll.

Untuk rekod, Ketua Polis Perak, Datuk Mior Faridalathrash Wahid berkata, kes disiasat di bawah Seksyen 22A Ordinan Darurat (Pencegahan dan Pengawalan Penyakit Berjangkit) (Pindaan) 2021.

Katanya, polis seramai 1,731 orang dan ia kurang daripada kapasiti maksimum dewan IICC iaitu 4,500 orang.

Beliau berkata, PDRM Perak juga sedang menganalisa video dan foto-foto yang diperolehi bagi mengenal pasti individu-individu serta kesalahan-kesalahan yang berkaitan dengan pelanggaran SOP, terutama semasa insiden kekecohan dan konvensyen berlangsung.


ISMA gesa tubuh RCI siasat kartel PDRM

BANGI, 11 Syaaban 1442H, Khamis – Polis Diraja Malaysia (PDRM) perlu menjadi sebuah badan berkanun yang bebas daripada pengaruh luar dan politik wang supaya kekal menjadi agensi kepercayaan orang awam.

Atas dasar itu, gerakan Islam, Ikatan Muslimin Malaysia (ISMA) mahu dakwaan wujudnya kartel dalam Polis Diraja Malaysia (PDRM) dibanteras bukan hanya di peringkat bawahan, tetapi juga atasan.

Timbalan Presiden ISMA, Dr Ahmad Kamsani Samingan berkata, Suruhanjaya Siasatan Diraja (RCI) perlu ditubuhkan bagi menyiasat dakwaan mengenai kewujudan kartel terbabit.

Katanya, kartel PDRM yang dikatakan memberi jaminan wang dan perlindungan kepada penjenayah sudah lama bertapak seperti didedahkan oleh bekas Ketua Polis Negara, Tan Sri Musa Hassan sebelum ini.

“ISMA khuatir jika amalan ini tidak dibanteras, ia akan mempengaruhi banyak siasatan dan tangkapan berhubung kes-kes jenayah berat seperti kartel dadah, judi, pelacuran, pemerdagangan manusia, pembunuhan, kegiatan pinjaman wang haram dan banyak lagi.

“Sebagai contoh kes pembunuhan seorang anggota bomba, Allahyarham Adib dalam kes rusuhan kuil Sri Maha Mariamman masih senyap tanpa ada sebarang pendakwaan, sedangkan sudah banyak kes pembunuhan PDRM tangkas membuat pendakwaan,” katanya dalam kenyataan, hari ini.

Terdahulu, Ketua Polis Negara, Tan Sri Abdul Hamid Bador mendedahkan wujudnya kartel di dalam PDRM yang mendapat sokongan dari pihak luar tertentu.

Beliau berkata, data-data identiti mereka yang terlibat dalam gerakan kartel itu diperoleh daripada sumber sahih, namun tidak akan mendedahkannya kerana perkara itu diyakini masih berada di dalam kawalan.

“Sejak 2019 saya sudah ingatkan kepada semua untuk putuskan hubungan dengan taukeh judi dan dadah agar kita dapat jalankan tugas dengan selesa dan tidak diugut oleh  mana-mana pihak, namun dalam tempoh itu juga saya rasa sudah hampir 100 anggota dan pegawai memakai ‘baju jingga’,” kata Hamid.

Mengulas perkara itu, Dr Kamsani menganggap pendedahan Ketua Polis Negera berhubung ‘kartel PDRM’ sangat membimbangkan dan perlu diberi perhatian.

“ISMA tidak mahu wujudnya sikap berdiam diri oleh masyarakat awam gara-gara takut jika diugut sekiranya membuat laporan polis berhubung mana-mana kegiatan jenayah berat melibatkan penjenayah yang dilindungi kartel PDRM ini,” katanya.


KKM bincang dengan Pfizer tambah 30 peratus lagi bekalan vaksin

PUTRAJAYA, 28 Jamadilakhir 1442H, Rabu – Kementerian Kesihatan (KKM) sedang giat berbincang dengan syarikat farmaseutikal, Pfizer bagi mendapatkan 30 peratus lagi bekalan vaksin COVID-19, COMIRNATY (Concentrate For Dispersion For Injection) keluaran Pfizer-BioNTech.

Menteri Kesihatan, Datuk Seri Dr Adham Baba berkata, dengan penambahan itu, bekalan vaksin akan boleh meliputi 50 peratus populasi Malaysia.

Merujuk kepada penerimaan bekalan vaksin daripada Pfizer yang akan tiba lebih awal daripada jangkaan, beliau berkata, ia akan membolehkan Program Pelan Imunisasi Covid-19 Kebangsaan dilaksanakan lebih awal.

“Ini adalah kekuatan kita (Malaysia) untuk berunding dengan syarikat Pfizer, dan vaksin itu telah memberi kesan yang baik kepada banyak negara dalam memastikan imuniti diberikan kepada masyarakat,” katanya dalam sidang media di sini hari ini.

Dr Adham sebelum ini dilaporkan berkata Malaysia akan menerima vaksin COVID-19 Pfizer-BioNTech seminggu lebih awal sebelum Program Pelan Imunisasi Covid-19 Kebangsaan pada 26 Feb bermula.

Malaysia akan menerima vaksin itu susulan perjanjian penghantaran pertama yang dimeterai pada 11 Jan lepas antara KKM dan Pfizer (Malaysia) Sdn Bhd, membabitkan perolehan vaksin sebanyak 12,799,800 dos, yang meliputi 20 peratus populasi Malaysia dengan dua dos tiap seorang.

Mengenai langkah diambil KKM untuk memastikan Program Pelan Imunisasi COVID-19 Kebangsaan berjalan lancar, Dr Adham berkata KKM telah menjalankan satu kajian dalam talian pada bulan Disember lepas dan mendapati 67 peratus daripada 200,000 peserta bersetuju mengambil vaksin COVID-19.

Katanya, 17 peratus daripada peserta pula tidak pasti, dan 16 peratus lagi tidak bersetuju.

“KKM sudah menjalankan beberapa tindakan untuk memastikan 17 peratus yang tidak pasti itu akan menjadi kumpulan yang setuju mengambil vaksin. Mereka boleh tidak bersetuju (mengambil vaksin), tetapi jangan adakan kempen tidak setuju untuk orang lain, kerana ia menyalahi Akta Pencegahan dan Pengawalan Penyakit Berjangkit 1988 (Akta 342),” katanya.

Dr Adham berkata, program pelan imunisasi penting bagi memastikan Malaysia mencapai imuniti kelompok dengan memberikan suntikan vaksin COVID-19 kepada 80 peratus penduduk. – Bernama


Cadangan tubuh RCI siasat isu LCS dibawa ke Kabinet esok

KUALA LUMPUR, 18 Muharam 1444H, Selasa – Cadangan penubuhan Suruhanjaya Siasatan Diraja (RCI) untuk menyiasat isu projek pembinaan kapal tempur pesisir (LCS) bagi perolehan Tentera Laut Diraja Malaysia (TLDM) akan dibawa ke Kabinet, esok.

Menteri Kanan Pertahanan, Datuk Seri Hishammuddin Tun Hussein, ketika menggulung perbahasan usul berkaitan isu itu di Dewan Negara hari ini, berkata beliau memberikan jaminan akan membawa sendiri perkara itu untuk mendapat persetujuan Jemaah Menteri.

“Ini tanggungjawab saya untuk bawa ke Kabinet esok dan saya akan lakukan. Kabinet juga perlu persembahkan kepada Yang di-Pertuan Agong mengenai penubuhan sesuatu RCI,” katanya.

Beliau berkata demikian bagi menjawab cadangan beberapa Ahli Dewan Negara hari ini yang menggesa kerajaan menubuhkan RCI untuk menyiasat isu LCS bagi meneliti segala aspek agar tidak ada pihak yang bersalah terlepas daripada dakwaan.

Hishammudin juga berkata berdasarkan keputusan Kabinet pada April lepas, Kementerian Pertahanan (Mindef) akan meneruskan projek LCS bagi kepentingan TLDM dalam perancangan melihat masa hadapan isu LCS tersebut. – Bernama


PAS bincang kerjasama dengan UMNO hanya selepas DUN dibubar

SHAH ALAM, 18 Jamadilakhir 1443H, Jumaat – Timbalan Presiden PAS, Datuk Seri Tuan Ibrahim Tuan Man berkata, perbincangan sama ada PAS akan bekerjasama dengan UMNO pada Pilihan Raya Negeri (PRN) Johor hanya akan dibuat selepas Dewan Undangan Negeri (DUN) dibubar.

“Kita tunggu dulu Pilihan Raya Negeri Johor jadi ke tidak, (selepas itu) akan (ada) perbincangan dengan UMNO. Saya rasa ketika ini, semua orang mahu kita kurangkan politik dalam isu rakyat tengah susah (akibat banjir dan sebagainya).

“Bagaimanapun, ia terpulang kepada kerajaan Johor, kalau bubar, kita terpaksa hadapi PRN dan masing-masing sudah bersedia, PAS pun sedia,” katanya pada pemberita selepas merasmikan dan meraikan ulang tahun pertama penubuhan Malaysian Recycling Alliance (MAREA) di sini, hari ini.

Beliau berkata demikian ketika mengulas sama ada PAS akan menjalinkan kerjasama dengan UMNO bagi menghadapi pilihan raya, andainya PRN Johor diadakan.

Tuan Ibrahim berkata, pihaknya tidak mahu terlalu banyak pilihan raya yang dilaksanakan dalam waktu berbeza yang akhirnya akan menyebabkan rakyat hidup dalam situasi politik sepanjang waktu. – Bernama


Rakyat Afghanistan jual bayi demi sesuap nasi?

KABUL, 19 Rabiulawal 1443H, Selasa – Kira-kira 22.8 juta rakyat Afghanistan bakal berdepan kebuluran musim sejuk tidak lama lagi, memaksa Program Makanan Dunia (WFP) Pertubuhan Bangsa-Bangsa Bersatu (PBB) bertindak segera.

Lebih menyedihkan kira-kira 3.2 juta kanak-kanak berusia bawah lima tahun pula berdepan kekurangan zat makanan.

“Afghanistan kini antara negara yang berdepan krisis kemanusian paling teruk di dunia,” kata Pengarah Eksekutif WFP, David Beasley.

Penduduk di negara ini hanya bergantung hidup kepada bantuan semata-mata, apabila 10 peratus atau lebih pendapatan kasar negara datang daripada bantuan luar.

Negara-negara Barat telah menghentikan bantuan, sementara Bank Dunia dan Tabung Kewangan Antarabangsa (IMF) juga menghentikan penyaluran dana.

Malah, penduduk Afghanistan kini terpaksa menjual harta benda bagi membeli keperluan termasuk makanan bagi meneruskan kehidupan.

Selain itu, sejuta kanak-kanak kini berisiko kelaparan dan sejumlah keluarga mengatakan kepada BBC mereka terpaksa menjual bayi mereka demi sesuap nasi.

Pengarah Makanan dan Pertanian PBB, QU Dongyu berkata, pihaknya akan bertindak segera bagi memepercepatkan penghantaran bekalan sebelum musim sejuk yang akan tiba tidak lama lagi.

“Keadaan jika dibiarkan akan menyebabkan ramai terutama wanita, kanak-kanak dan warga emas yang terjejas teruk sehingga boleh membawa kematian akibat musim sejuk kali ini,” katanya.

September lalu, WFP hanya menganggarkan lima peratus rakyat Afghanistan tidak mendapat makanan mencukupi termasuk keperluan asas.

Namun bulan lalu, jumlah berkenaan meningkat mendadak dan menjangkakan kira-kira sejuta kanak-kanak berisiko berdepan kematian pada musim sejuk tidak lama lagi.

Sebelum ini, masyarakat antarabangsa berjanji untuk menyalurkan sebanyak RM417 juta bagi membantu program kemanusiaan di negara itu dan satu pertiga daripada jumlah berkenaan akan disalurkan WFP.

Organisasi itu memaklumkan pihaknya memerlukan kira-kira AS$4220 juta (RM913 juta) sebulan bagi menjayakan program berkenaan di negara bergolak tersebut.

Namun sehingga kini, WFP hanya mampu mengumpul sepertiga daripada dana keseluruhan.

Krisis makan di negara ini kini berganda apabila rakyat berdepan kekurangan air. – Agensi


Jurang kekayaan makin melebar, kerajaan mesti fokus lebih pada golongan rentan, B40

Oleh Ainul Illia Meor Suzurudin

BANGI, 8 Zulkaedah 1443H, Rabu – Walaupun ekonomi Malaysia dilaporkan berkembang kukuh kepada 5.0 peratus pada suku pertama tahun ini, bahkan pelaburan langsung asing bersih meningkat kepada RM24.4 bilion berbanding 18.4 bilion pada suku keempat tahun lalu, namun persoalannya sejauh mana ia memberi kesan kepada rakyat.

Penganalisis ekonomi, Dr Ahmed Razman Abdul Latiff melihat cabaran untuk kerajaan ketika ini adalah bagaimana segala data ekonomi yang bersifat makro mampu diterjemahkan untuk membantu kemakmuran dan kesejahteraan rakyat.

“Kebanyakan rakyat tidak faham indikator-indikator makro ini, tetapi apa yang mereka faham dan alami ialah harga barang semakin meningkat, gaji tidak naik dan rumah makin sukar dimiliki.

“Pendek kata, prestasi ekonomi yang hebat tidak semestinya akan memastikan rakyat menikmati segala manfaatnya,” katanya ketika dihubungi Ismaweb.net, hari ini.

Berikutan itu, Pensyarah Kanan Putra Business School itu menegaskan, kerajaan harus memastikan segala hasil dan pertumbuhan ekonomi yang berlaku sekarang, dapat dinikmati oleh rakyat.

“Apa yang mungkin terjadi sekarang ialah jurang kekayaan dan pendapatan antara kumpulan (bangsa, bandar dan luar bandar) semakin melebar.

“Oleh itu apa yang kerajaan perlu lakukan ialah memfokuskan kepada golongan rentan dan B40 melalui pelbagai intervensi dan inisiatif.

“Sebagai contoh, mungkin subsidi sedia ada harus difokuskan kepada golongan ini, menjadikan ianya subsidi bersasar supaya hasrat subsidi itu tercapai dan bukan seperti sekarang yang mana golongan T20 turut menikmati subsidi tersebut,” katanya.

Selain itu, beliau berkata, apabila ekonomi semakin mengembang dan peluang pekerjaan makin banyak, kerajaan harus pastikan golongan B40 mendapat peluang untuk diambil bekerja dengan gaji yang berpatutan.

“Peluang menjadi usahawan juga harus diberi kepada mereka supaya mereka mampu berdikari,” katanya.


Wanita pasang Jalur Gemilang terbalik ditahan di Kluang

JOHOR BAHRU, 28 Zulhijjah 1441H, Selasa – Seorang wanita warga tempatan ditahan kerana dipercayai memasang Jalur Gemilang secara terbalik di sebuah premis di Jalan Lee Ah Leng, Taman Nasib, Kluang, dua hari lepas.

Ketua Polis Johor Datuk Ayob Khan Mydin Pitchay berkata, wanita berumur 55 tahun itu, yang juga pemilik premis berkenaan ditahan, susulan satu laporan polis yang dibuat pada hari sama.

“Hasil siasatan mendapati premis ini menjalankan perniagaan kedai makan sejak tahun 2017 hingga hujung Disember 2019 dan tidak lagi beroperasi sejak Januari tahun ini.

“Pemasangan bendera terbalik ini adalah sejak premis beroperasi iaitu pada tahun 2017 sehingga aduan dibuat oleh orang awam. Kenapa baru sekarang dilaporkan? Saya fikir kerana kesedaran orang ramai mulai meningkat sejak akhir-akhir ini,” katanya kepada pemberita di Ibu Pejabat Polis Kontinjen Johor di sini, hari ini.

Ayob Khan berkata, turut dirampas adalah sehelai Jalur Gemilang.

Beliau berkata, suspek akan didakwa mengikut Seksyen 5 Akta Lambang & Nama (Penggunaan Tidak Wajar) (Pindaan) 2017 yang jika sabit kesalahan boleh didenda tidak melebihi RM20,000 atau penjara tidak melebihi tiga tahun atau kedua-duanya sekali.

Justeru, beliau menasihati orang ramai supaya sentiasa menjaga kedaulatan dan keamanan negara dan tindakan tegas akan diambil mengikut undang-undang. -Bernama


PAC akan mulakan prosiding berkaitan pengurusan mitigasi banjir KL

KUALA LUMPUR, 5 Muharram 1444H, Rabu – Jawatankuasa Kira-Kira Wang Negara (PAC) akan memanggil Kementerian Wilayah Persekutuan bagi memulakan prosiding berhubung isu pengurusan mitigasi banjir Kuala Lumpur bernilai RM329.33 juta yang belum mencapai objektif ditetapkan.

Pengerusi PAC, Wong Kah Woh berkata, pihaknya akan memanggil pihak berkaitan termasuk menteri dan Ketua Setiausaha kementerian berkenaan bagi memberikan keterangan.

“Kebiasaannya saksi yang pertama akan dipanggil adalah KSU (Ketua Setiausaha) Kementerian Wilayah Persekutuan dan pastinya dalam kes ini kita juga akan memanggil menteri untuk memberikan keterangan terhadap isu-isu yang berbangkit di dalam Laporan Ketua Audit Negara (LKAN) Tahun 2021 Siri 1,” katanya dalam sidang media di bangunan Parlimen, hari ini.

Menurut LKAN Tahun 2021 Siri 1, cadangan langkah mitigasi banjir fasa jangka pendek (2018-2022) di bawah Pelan Induk yang belum dilaksanakan sepenuhnya oleh Dewan Bandaraya Kuala Lumpur menyebabkan masalah banjir kilat belum dapat diatasi.

Selain itu, masih berlaku kejadian banjir kilat selepas projek mitigasi banjir dilaksanakan.

Wong berkata, prosiding bagi isu-isu lain dalam LKAN Tahun 2021 Siri 1, termasuk Pencapaian Projek Naik Taraf dan Baik Pulih Bangunan Parlimen bagaimanapun akan dimaklumkan kemudian, tertakluk kepada perbincangan lanjut ahli-ahli PAC.

Sementara itu beliau berkata PAC mempunyai hubungan erat dengan Jabatan Audit Negara dalam memastikan undang-undang, prosedur dan tatacara kewangan serta tadbir urus kerajaan sentiasa dipatuhi.

“Dalam tempoh dua tahun sejak 2020, PAC telah mengadakan prosiding untuk 16 isu yang dibangkitkan dalam LKAN dengan 11 laporan PAC telah dibentangkan manakala lima isu lagi masih di peringkat prosiding dan penyediaan laporan,” katanya.

Pada masa sama, beliau memaklumkan PAC akan membentangkan Laporan PAC berhubung Perolehan Kapal Tempur Pesisir Pantai (LCS) Tentera Laut Diraja Malaysia di bawah Kementerian Pertahanan di Dewan Rakyat esok.

Sementara itu, Ketua Audit Negara, Datuk Seri Nik Azman Nik Abdul Majid yang turut hadir dalam sidang media berkenaan berkata tiga pembaharuan dilakukan terhadap LKAN yang meliputi laporan audit yang ringkas, pembaharuan kepada dashboard AG (Ketua Audit Negara) di laman sesawang serta infografik di setiap tajuk laporan supaya mudah difahami pembaca.

Sembilan pengauditan prestasi bernilai RM10.749 bilion dilaksanakan melibatkan program, aktiviti dan projek di lapan kementerian dalam LKAN Tahun 2021 Siri 1. – Bernama


Kerajaan usaha naikkan sikit gaji penjawat awam menerusi Belanjawan Madani

LANGKAWI, 24 Muharram 1445H, Jumaat – Kerajaan berusaha untuk menaikkan sedikit gaji penjawat awam menerusi Belanjawan MADANI kedua yang akan dibentangkan di Parlimen Oktober ini, kata Perdana Menteri Datuk Seri Anwar Ibrahim.

Beliau berkata, ia sebagai langkah sementara, sehingga kajian menyeluruh berhubung skim gaji dan persaraan penjawat awam selesai dilakukan, yang dijangka pada tahun depan.

“Jadi sementara waktu saya dah bincang dengan Kementerian Kewangan, KSN (Ketua Setiausaha Negara) dan KPPA (Ketua Pengarah Perkhidmatan Awam).

“Saya kata kalau begitu, sementara kajian ditingkatkan saya cuba dalam Belanjawan MADANI bulan Oktober ini, kita cuba naikkan dulu sedikit gaji (penjawat awam), sementara kita buat kajian menyeluruh yang boleh siap tahun depan,” katanya semasa berucap di program tinjauan mesra pelancongan dan perasmian Geopark Discovery Centre di sini, hari ini.

Anwar berkata, adalah menjadi dasar kerajaan sekiranya ada kemampuan untuk membuat pelarasan semula gaji penjawat awam setiap 10 tahun dan ia sepatutnya telah dilakukan dua tahun lalu.

Namun, Perdana Menteri berkata, kerajaan sebelum ini tidak melaksanakan perkara itu malah mesyuarat bagi membincangkan isu itu juga tidak dilakukan.

“Jadi bila kita adakan mesyuarat dan bila saya semak dengan JPA (Jabatan Perkhidmatan Awam) saya kata kenapa tidak ada mesyuarat lagi? Dia kata takda. Pada hal gaji penjawat awam ini tiap 10 tahun ikut keupayaan kita, kalau kita boleh naik sikit kena naik sebab inflasi tu naik juga sikit,” katanya.

Anwar berkata, hasil mesyuarat bersama KSN, Ketua Setiausaha Perbendaharaan (KSP) dan KPPA perkara itu kemudian telah diteliti semula.

“Kita periksa semula fail, jadi saya selaku Menteri Kewangan kata kena ada keputusan gaji penjawat awam dinaikkan termasuk polis, tentera, penjawat-penjawat awam termasuk staf LADA (Lembaga Pembangunan Langkawi),” katanya.

Pada 13 Julai lalu, Perdana Menteri memaklumkan skim gaji penjawat awam akan disaran dinaikkan secara berperingkat berdasarkan keupayaaan ekonomi negara dengan cadangan itu akan dikemuka dalam mesyuarat bersama KSN, Tan Sri Mohd Zuki Ali dan KPPA, Datuk Dr Zulkapli Mohamed.

Sementara itu, Anwar memaklumkan kerajaan turut bersetuju untuk memberikan elaun seberang laut bagi penjawat awam bertugas di Langkawi seperti yang dinikmati oleh penjawat awam dari Sabah dan Sarawak yang bertugas di Semenanjung (bayaran insentif wilayah).

“Ada juga cadangan dia kata orang di Pulau Tuba sakit, nak mai (ke Langkawi) macam mana, jadi kita dah order ambulans laut, tapi saya tak setuju lancar sekarang (sebab Pilihan Raya Negeri),” katanya.

Menyentuh mengenai Langkawi, Anwar yang juga Menteri Kewangan berkata, dalam usaha menjadikan pulau peranginan itu pesat membangun semua jabatan kerajaan dan syarikat pelaburan berkaitan kerajaan (GLIC) perlu diselaras bagi menjalankan program-program tertentu.

“Makna tiap syarikat kerajaan yang besar, TNB, Khazanah mesti perhati dan ada rancangan untuk mengangkat kedudukan Langkawi untuk menarik pelancong,” katanya.

Bagi kakitangan swasta di negara ini pula, Anwar berkata, kerajaan sudah di peringkat akhir kajian untuk menyediakan peruntukan kewangan bagi membantu kenaikan gaji pekerja di sektor itu.

“Bagaimana dengan pekerja lain seperti kakitangan hotel, syarikat dan kilang sedangkan penjawat awam kita naik gaji. Maka saya minta Kementerian Ekonomi siapkan kertas kajian, ada tak negara guna duit kerajaan tolong gaji swasta, rupanya ada. Tidak mudah laksana dalam keadaan ekonomi sekarang tapi susah macam mana pun masalah dihadapi rakyat kena ada perubahan,” katanya.- Bernama


Pakistan hantar AS$28 juta bantuan kemanusian ke Afghanistan

ISLAMABAD, 26 Jamadilawal 1443H, Jumaat – Pakistan memulakan penghantaran bantuan kemanusiaan termasuk 50,000 tan metrik gandum kepada Afghanistan.

Sebelum ini, Pakistan berjanji untuk menyalurkan bantuan sebagai bekalan musim sejuk di negara itu yang bernilai AS$28 juta termasuk gandum, tempat perlindungan dan stok ubat-ubatan.

Kementerian Luar Pakistan dalam kenyataan menggesa, masyarakat antarabangsa meningkatkan usaha membantu menangani krisis kemanusiaan di negara tersebut.

“Adalah penting bagi masyarakat dunia meningkatkan usahanya untuk mendekati rakyat Afghanistan dalam keadaan terdesak untuk membantu menangani krisis kemanusiaan dan menstabilkan semula keadaan ekonomi,” katanya.

Pemimpin-pemimpin Pakistan menyifatkan keadaan di negara tersebut semakin kritikal dan memaksa rakyat Afghanistan berlindung di negara jiran sekiranya tiada bantuan yang tiba dalam masa terdekat.

Sehingga kini, kira-kira tiga juta pelarian Afghanistan berlindung di Pakistan dan terpaksa menolak kedatangan lebih ramai rakyat negara itu dengan alasan berdepan kesukaran ekonomi.

Pertubuhan Bangsa-Bangsa Bersatu (PBB) menganggarkan 23 juta atau kira-kira 55 peratus populasi Afghanistan kini berdepan kelaparan dan sembilan juta daripadanya pula berisiko kebuluran.

Semua berlaku ekoran peperangan yang berlanjutan selain sekatan bantuan antarabangsa.

Pakistan, yang terkenal mempunyai hubungan rapat dengan Taliban menggesa Amerika Syarikat (AS) dan negara-negara lain untuk melibatkan diri dengan pemerintah baharu di Afghanistan bagi mengelakkan krisis kemanusiaan serta ekonomi berlanjutan.

Minggu lalu, Jabatan Perbendaharaan AS melonggarkan sekatan dan bersedia memberi kebenaran bagi memastikan bantuan antarabangsa disalurkan. – Agensi


Op Benteng berjaya kekang penyeludupan, libat rampasan RM34.48 juta

KUALA LUMPUR, 13 Rabiulawal 1443H, Rabu – Pelaksanaan Op Benteng di sempadan Sarawak-Kalimantan berjaya menghalang aktiviti penyeludupan melibatkan nilai rampasan berjumlah RM34.48 juta, setakat Oktober ini.

Timbalan Menteri Pertahanan Datuk Seri Ikhmal Hisham Abdul Aziz berkata dalam tempoh sama, sejumlah 16,069 pendatang tanpa izin ditahan manakala 2,326 diusir.

“Dalam memperkukuh kawalan sempadan negara bagi menangani jenayah rentas sempadan, Tentera Darat juga menjalankan kerjasama bersepadu dengan lain-lain agensi penguatkuasaan menerusi Op Benteng sejak Mei tahun lepas,” katanya ketika menggulung perbahasan Rancangan Malaysia Ke-12 (RMK12) pada persidangan Dewan Negara di sini hari ini.

Mengenai pengambilan Orang Asli dalam perkhidmatan Angkatan Tentera Malaysia (ATM), beliau berkata tiada kuota berkaitan kaum dalam pengambilan calon untuk menganggotai pasukan keselamatan itu, sebaliknya pemohon perlu memenuhi syarat semasa kelayakan pengambilan pegawai dan anggota ATM.

“Asas penyertaan terbuka kepada semua rakyat Malaysia secara sukarela dan tiada sistem kuota pengambilan mengikut kaum. ATM atau Tentera Laut Diraja Malaysia (TLDM) tidak mengamalkan pengambilan khas untuk kemasukan Orang Asli ke dalam perkhidmatan, namun terdapat inisiatif luar kotak sudah dilakukan TLDM dalam hal ini.

“Satu sesi perbincangan antara wakil Bahagian Sumber Manusia TLDM dan Pengarah Bahagian Modal Insan dan Kebajikan Jabatan Kemajuan Orang Asli (JAKOA) dilaksanakan pada 23 Sept lepas berhubung peluang penyertaan warga muda Orang Asli dalam TLDM,” katanya.

Ikhmal Hisham berkata JAKOA sudah mengemukakan 71 calon dalam kalangan belia Orang Asli yang berminat untuk menyertai temuduga Pengambilan Perajurit Muda TLDM hujung tahun ini.

“Sekiranya syarat ditetapkan dipenuhi, TLDM amat mengalu-alukan penyertaan mereka. Pada masa ini, terdapat seorang pegawai Orang Asli dari Suku Jakun yang baru menamatkan latihan dan ditauliahkan sebagai Leftenan Muda TLDM pada Jun 2020,” katanya.

Sebelum ini, Senator Datuk Isa Ab Hamid yang mewakili masyarakat Orang Asli ketika sesi perbahasan RMK12 mencadangkan pengambilan khas belia Orang Asli terutamanya daripada Suku Orang Kuala, Mah Meri dan Orang Seletar dalam perkhidmatan ATM khususnya TLDM kerana mereka biasa dengan kawasan berair selain mahir berenang. – Bernama


Lebih 20,000 pegawai, anggota polis diatur hadapi banjir

KUALA LUMPUR, 15 Rabiulawal 1444H, Rabu – Polis Diraja Malaysia (PDRM) bersedia mengatur gerak seramai 21,018 pegawai dan anggotanya bagi menghadapi bencana banjir di seluruh negara pada bila-bila masa, kata Menteri Dalam Negeri Datuk Seri Hamzah Zainudin.

Beliau berkata sebanyak 1,681 aset PDRM termasuk 367 bot, 845 kereta pacuan empat roda, 454 lori dan 11 aset udara juga sedia untuk dikerah mengikut keperluan serta perkembangan semasa.

“Selain itu, saya meminta semua Ketua Polis Negeri dan Ketua Polis Daerah untuk melakukan persediaan awal bagi mengetuai pusat operasi pengurusan banjir di peringkat daerah masing-masing selaras dengan arahan Majlis Keselamatan Negara, Dasar Pengurusan Bencana Negara.

“Selain itu, seramai 4,367 pegawai dan anggota Jabatan Sukarelawan (RELA) bersama aset mereka iaitu 41 lori tiga tan dan 36 kenderaan pacuan empat roda juga dalam keadaan siap sedia untuk diatur gerak ke lokasi yang berpotensi dan dijangka berdepan banjir,” katanya dalam sidang media khas operasi banjir di Bukit Aman hari ini.

Hamzah berkata Agensi Penguatkuasaan Maritim Malaysia pula ditugaskan memberi bantuan ke pulau-pulau khususnya penghantaran bekalan makanan dan keperluan asas selain pemindahan mangsa banjir menggunakan pesawat udara.

“Laporan daripada PDRM mengenai beberapa kawasan seperti Tanjung Karang di Selangor, Baling di Kedah, Kuala Pilah di Negeri Sembilan serta beberapa kawasan di Sabah dan Sarawak juga telah dinaiki air.

“Oleh yang demikian, Pusat Pemindahan Sementara telah diaktifkan di kawasan terbabit dan misi bantuan juga telah diaturgerakkan kepada mangsa-mangsa yang terlibat,” katanya.

Hamzah juga berkata berdasarkan penjelasan Ketua Polis Negara Tan Sri Acryl Sani Abdullah Sani, PDRM akan berdepan kekangan dalam menggerakkan operasi pengurusan banjir jika bencana itu berlaku serentak dengan Pilihan Raya Umum Ke-15 (PRU15).

Beliau berkata pada PRU15, PDRM akan menugaskan lebih 94,000 daripada 120,000 anggotanya berbanding hampir 75,000 pada PRU14 berikutan pertambahan jumlah pengundi susulan pendaftaran secara automatik rakyat Malaysia yang berumur 18 tahun ke atas sebagai pengundi.

“Berdasarkan simulasi penugasan banjir, anggota RELA akan bertugas di luar kawasan mengundi manakala polis di dalam saluran mengundi.

“Orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia PDRM di talian 03-2266 3333/ 03-2266 3444/ 03-2266 3451 atau talian MERS 999,” katanya. – Bernama


PRN Melaka ulangi kenaifan UMNO dan PAS di Tanjung Piai

SETELAH begitu banyak siri-siri pembodohan ke atas UMNO dan PAS di dalam banyak pilihan raya (baik PRU atau PRK), nampak gayanya parti-parti politik Melayu/Islam tidak pernah belajar dari sejarah mereka terlalu kerap diperdayakan dan dimangsakan oleh strategi politik parti MCA.

Letaklah apa nama sekalipun ke atas gabungan/permuafakatan/perikatan politik antara parti-parti Melayu/Islam, mereka tidak akan insaf dan tidak akan belajar dari sejarah.

Tapi ini semua tidaklah menghairankan oleh kerana semua parti ini lahir dan membesar dalam lubuk yang sama, hidup dan bernafas dari kepompong dan acuan yang sama dan akan saling berpencak silat di medan pertarungan politik yang sama.

Berilah mereka jangka hayat 100 tahun sekali pun, mereka tidak akan berubah.

Maslahat Islam, kepentingan bangsa, kejujuran dan keikhlasan terhadap prinsip-prinsip perjuangan hanyalah mantera dan halwa telinga yang tidak mempunyai sebarang nilai atau makna.

Semuanya akan dilempar ke laut dan akan dikorbankan tanpa ragu-ragu ketika mana bertentangan dengan strategi dan kepentingan politik mereka.

Jangan terkejut sekiranya PRN Melaka akan mengulangi kekalahan umat dan bangsa di tangan parti-parti UMNO dan PAS di Tanjung Piai. Belum sampai 2 tahun pun!

Mohd Lutfi Abdul Khalid
Pemerhati politik


Allah suka kita bertaubat

1. RASULULLAH ﷺ menggambarkan betapa Allah sangat gembira kepada hambanya yang bertaubat dan kembali kepadaNya. Sabda Rasulullah:

لَلهُ أشدُّ فرحًا بتوبة عبده حين يتوب إليه

“Allah sangat gemberi kepada hambanya yang kembali kepadanya.” (HR al-Bukhari)

2. Malah dalam sebuah hadis yang sahih, Rasulullah ﷺ menceritakan dialog di hari akhirat tentang seorang hamba yang mengaku di hadapan Allah tentang segala dosa-dosa silamnya lalu Allah berkata kepadanya:

فَإِنِّي قَدْ سَتَرْتُهَا عَلَيْكَ فِي الدُّنْيَا، وَإِنِّي أَغْفِرُهَا لَكَ الْيَوْمَ

“Sesungguhnya aku telahpun menyembunyikan dosa-dosamu di dunia dan aku mengampunkannya di hari akhirat ini.” (HR al-Bukhari)

3. Begitulah sifat Allah Yang Maha Pengasih. Andai manusia melupakan 1000 kebaikan kita hanya dengan satu kesilapan yang kita lakukan, maka kembalilah kepada Allah. Kerana Allah berupaya melupakan 1000 kesalahan kita dengan kita kembali kepadanya.

4. Di saat manusia melukai dan melupakan kebaikan kita, kembali dan mengadulah kepada Allah, kerana Allah menyayangi kita.

5. Malah sekiranya kita mempunyai masalah dengan manusia, maka kembalilah kepada Allah, kerana Allah yang memegang jiwa dan hati manusia. Banyakkan beristighfar dan memohon keampunan kepada Allah.

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


COVID-19: Singapura catat 310 kes baharu dalam tujuh komuniti

SINGAPURA, 1 Zulhijjah 1441H, Rabu – Singapura melaporkan 310 kes baharu jangkitan COVID-19 dalam tempoh 24 jam lepas dengan tujuh kes dalam komuniti.

Menurut data ringkas 12 tengah hari yang dikeluarkan Kementerian Kesihatannya (MOH), daripada tujuh kes dalam komuniti, tiga membabitkan rakyat Singapura atau pemastautin tetap dan empat pemegang pas kerja.

Kementerian itu turut berkata, terdapat enam kes dari luar yang diberikan Notis Duduk Dirumah (SHN) sebaik tiba di Singapura.

Majoriti daripada kes hari ini masih pekerja asing yang tinggal di asrama.

Dengan perkembangan terkini ini, jumlah kumulatif jangkitan di republik itu mencecah 48,744.

Dalam data lengkap yang dikeluarkan lewat semalam, Singapura mengklasifikasikan 648 daripada kes sebagai kes import, 2,139 kes komuniti dan 45,647 kes penghuni asrama.

Setakat ini, kira-kira 92 peratus daripada 48,434 jumlah kes semalam sudah pulih sepenuhnya daripada jangkitan dan didiscaj daripada hospital atau kemudahan penjagaan komuniti.

Setakat 12 tengah hari semalam, terdapat 170 kes disahkan dan masih berada di hospital, kebanyakannya  stabil atau beransur pulih dan tiada yang dirawat di unit rawatan rapi.

Sejumlah 3,653 pesakit yang didapati sihat dari segi klinikal tetapi masih positif dalam saringan COVID-19 telah diasingkan dan dijaga di kemudahan penjagaan komuniti.

Setakat ini, 27 orang meninggal dunia akibat komplikasi COVID-19 di sini.

Tiada kluster baharu dikenal pasti semalam. -Bernama


Indonesia lanjutkan tempoh sekatan hingga 28 Jun

JAKARTA, 4 Zulkaedah 1442H, Selasa – Indonesia memutuskan untuk melanjutkan sekatan aktiviti awam skala mikro (PPKM) selama dua minggu lagi bermula hari ini untuk mencegah penularan COVID-19.

Menteri Penyelaras Hal Ehwal Ekonomi, Airlangga Hartarto dalam satu kenyataan di sini hari ini berkata, maksimum 25 peratus pekerja dibenarkan berada di pejabat di zon merah sementara selebihnya perlu bekerja dari rumah.

Risiko penularan COVID-19 di seluruh negara dikategorikan dengan warna – merah, oren, kuning dan hijau – merah untuk zon berisiko tinggi, dan hijau zon bebas kes baharu.

Di daerah pinggir bandar yang dikategorikan sebagai zon merah, kerajaan telah menetapkan pembelajaran secara dalam talian berikutan semua sekolah dan tempat ibadah ditutup.

Sementara itu, pusat beli-belah dan restoran akan ditutup pada 9 malam dan terhad kepada 50 peratus pengunjung sahaja dengan pematuhan ketat protokol kesihatan.

Indonesia menambah 8,189 kes baharu COVID-19 pada Isnin, menjadikan jumlah keseluruhan sebanyak 1,919,547 sejak pandemik dikesan pada Mac 2020, menurut data di laman Twitter rasmi Badan Nasional Pengurusan Bencana Indonesia @BNPB_Indonesia.

Jumlah pesakit yang telah pulih meningkat 6,143 dengan keseluruhan 1,751,234, sementara angka korban meningkat sebanyak 237 menjadi 53,116. – Bernama


Selawat melapangkan jiwa muslim

1. MENURUT al-Imam Ibn al-Jauzi, amalan memperbanyakkan selawat berupaya menerangkan hati, mengampunkan dosa, melapangkan dada dan dipermudahkan urusan.

2. Ini kerana selawat yang bersungguh adalah manifestasi kecintaan seseorang kepada Rasulullah dan kecintaan kepada Rasulullah membawa kepada kecintaan manusia kepada Allah.

3. Jiwa yang dilimpahi rasa kasih kepada Rasulullah menyebabkan seseorang itu berupaya menikmati kelazatan dan kemanisan iman. Inilah yang diungkapkan oleh Rasulullah dalam hadis:

ثَلَاثٌ مَنْ كُنَّ فِيهِ ، وَجَدَ حَلَاوَةَ الْإِيمَانِ ؛ أَنْ يَكُونَ اللَّهُ وَرَسُولُهُ ، أَحَبَّ إِلَيْهِ مِمَّا سِوَاهُمَا

“Tiga perkara yang barang siapa memilikinya akan merasai kemanisan iman, (yang pertama) menjadikan Allah dan Rasul perkara yang paling dicintai buat dirinya melebih segala-galanya… (HR al-BUkhari dan Muslim)

4. Mereka yang tenggelam dengan kecintaan pada Allah dan Rasul akan menjadikan hatinya menjauhi kekotoran dosa dan meningkatkan ketaqwaan. Jiwa yang bertaqwa akan dekat dengan Allah dan Allah mempermudahkan urusan hamba yang bertakwa.

5. Pada hari jumaat yang mulia ini, marilah kita memperbanyakkan selawat ke atas Rasulullah.

Semoga Allah membimbing kita.

Dr Ahmad Sanusi Azmi


Menteri Luar Turkiye adakan lawatan rasmi ke Malaysia

PUTRAJAYA, 26 Zulhijjah 1444H, Sabtu – Menteri Luar Turkiye Hakan Fidan melawat Malaysia pada 15 hingga 16 Julai.

Ini merupakan lawatan pertama Fidan ke Malaysia sejak dilantik sebagai Menteri Luar pada 3 Jun 2023.

Lawatan itu membincangkan pelbagai isu yang melibatkan kerjasama di antara kedua-dua buah negara selaras dengan peningkatan taraf hubungandua hala kepada Perkongsian Strategik Komprehensif pada Julai 2022, menurut kenyataan itu.

Agenda utama perbincangan merangkumi kerjasama dalam pelbagai aspek termasuklah perdagangan dan pelaburan, pertahanan, pendidikan, serta sains dan teknologi.

Selain itu, menyentuh juga isu pelbagai serantau dan antarabangsa yang menjadi kepentingan bersama, termasuk isu-isu yang melibatkan umat Islam.

Fidan juga mengadakan kunjungan hormat ke atas Perdana Menteri Datuk Seri Anwar Ibrahim dan Timbalan Perdana Menteri Datuk Seri Dr Ahmad Zahid Hamidi, menurut Wisma Putra.

Turkiye merupakan rakan dagangan ketiga terbesar Malaysia, destinasi eksport terbesar dan destinasi import keenam terbesar dari rantau Asia Barat.

Pada 2022, jumlah dagangan Malaysia dengan Turkiye meningkat 12.6 peratus kepada RM20.25 bilion (AS$4.62 bilion) daripada RM17 bilion (AS$4.10 bilion) pada 2021.


KKM kaji keperluan vaksin influenza pada golongan berisiko

KUALA TERENGGANU, 19 Muharam 1445H, Ahad – Kementerian Kesihatan (KKM) akan mengkaji keperluan pemberian vaksin influenza kepada rakyat terutama golongan berisiko sekiranya diperlukan.

Menterinya, Dr Zaliha Mustafa berkata, bagaimanapun setakat ini kes jangkitan influenza dalam negara adalah terkawal dan pemberian vaksin di peringkat awal hanya akan melibatkan petugas KKM yang bekerja di barisan hadapan.

Beliau berkata, selain itu fasiliti kesihatan awam yang ada di seluruh negara juga cukup untuk menampung jumlah pesakit jika terdapat peningkatan kes influenza dalam masa terdekat.

“Berdasarkan data KKM untuk minggu epidemiologi ke-30 pada tahun ini, kadar konsultasi kes penyakit seperti influenza (ILI) di Klinik Kesihatan adalah 6.3 peratus, menurun berbanding minggu sebelum itu iaitu 6.4 peratus.

“Kadar kemasukan ke hospital pula adalah 7.1 peratus, juga sedikit menurun. Kes ada tapi setakat minggu akhir ini menurun…keadaan terkawal,” katanya selepas merasmikan Klinik Kesihatan Manir yang mula beroperasi Januari 2020 di sini, hari ini.

Klinik Kesihatan Manir yang dibina dengan kos RM19.7 juta, mula dibangunkan pada Disember 2016 dan siap pada September 2019, bagi menggantikan klinik lama berusia 54 tahun dan dilengkapi peralatan berteknologi moden yang mampu menerima 600 pesakit pada satu masa. – Bernama


COVID-19: Hampir 100 ribu hilang pekerjaan sejak Januari tahun ini

KUALA LUMPUR, 17 Rabiulakhir 1442H, Khamis – Seramai 99,696 pekerja termasuk golongan berkemahiran tinggi terbabit dalam pembuangan pekerja sejak Januari hingga 27 November tahun ini, akibat kesan penularan COVID-19 di negara ini, kata Timbalan Menteri Sumber Manusia Awang Hashim.

Beliau berkata, antara pekerja berkemahiran tinggi yang terbabit dalam pembuangan itu ialah kategori pengurus seramai 13,109 orang; profesional (26,079 orang); dan juruteknik serta profesional bersekutu (19,095 orang).

“Kesemua mereka ini berpendapatan RM4,000 ke atas yang tidak tersenarai dalam sistem Program Subsidi Upah (PSU) yang kita sediakan untuk membantu mereka yang hilang pekerjaan,” katanya pada sesi soal jawab pada persidangan Dewan Rakyat di sini, hari ini.

Beliau menjawab soalan M. Kula Segaran (DAP-Ipoh Barat) yang meminta kementerian menyatakan mengenai kegagalan PSU dalam menyenaraikan pekerja golongan pengurusan sebagai penerima subsidi upah sedangkan statistik menunjukkan secara jelas bahawa 59 peratus kadar pengangguran membabitkan kalangan pekerja berkemahiran tinggi.

Awang berkata, pembuangan pekerja itu disebabkan faktor luar kawalan majikan dalam sektor tertentu yang tidak dapat dielakkan, walaupun kerajaan menjalankan pelbagai inisiatif dan pakej rangsangan ekonomi untuk mengurangkan impak.

“Antara sektor terlibat ialah pengilangan, penginapan dan Food and Beverage (makanan dan minuman), pemborong dan peruncitan, pembinaan dan pengangkutan,” katanya.

Awang berkata, antara faktor yang membabitkan pembuangan pekerja ialah penutupan perniagaan; pengecilan tenaga kerja; skim berhenti secara sukarela (VSS) dan Skim Pemisahan Persetujuan Bersama (MSS); syarikat mengalami masalah kewangan kritikal; penutupan separa; pengambilalihan syarikat; dan penempatan semula syarikat.

Beliau berkata, dianggarkan 75 peratus daripada jumlah keseluruhan pekerja yang dibuang adalah daripada golongan B40 yang berpendapatan RM4,000 ke bawah.

Oleh itu, PSU yang diperkenalkan untuk membantu pekerja yang paling terkesan dalam kalangan B40 manakala golongan pengurusan yang diberhentikan kerja masih diberi perlindungan di bawah Akta SIP (Akta 800) tertakluk had gaji maksimum RM4,000.

Ini bermakna pekerja-pekerja yang bergaji melebihi RM4,000 termasuk golongan pengurusan akan mendapat faedah seperti Elaun Mencari Pekerjaan, katanya. -Bernama


Mana pemimpin Islam ketika Loh Siew Hong perjuang murtadkan anaknya

Oleh Zuhayati Yazid

BANGI, 5 Muharram 1444H, Rabu – Sepatutnya inilah masa untuk pemimpin-pemimpin politik menunjukkan taring mereka membela nasib anak-anak Islam Loh Siew Hong daripada menjadi murtad walaupun melalui ibu kandung mereka sendiri.

Presiden BERJASA, Ustaz Zamani Ibrahim meluahkan rasa kesal walaupun isu ini hangat diperkatakan, namun sayangnya tiada pemimpin yang bangkit untuk membela.

“Sehingga saat ini, tiada pemimpin yang bangkit memperjuangkan seolah-olah tidak penting sedangkan ini melibatkan isu agama dan masa depan anak-anak tersebut.

“Lagi pula, Malaysia adalah sebuah negara yang meletakkan Islam sebagai agama Persekutuan dan Islam pula adalah agama negara.

“Sangat mendukacitakan apabila pemimpin kita yang majoritinya Islam hanya mengunci mulut sahaja,” katanya ketika dihubungi Ismaweb.net, hari ini.

Beliau berkata demikian sebagai mengulas keputusan Mahkamah Tinggi Kuala Lumpur yang membenarkan Loh Siew meneruskan permohonan bagi membatalkan penukaran agama Islam ke atas tiga anaknya.

Ustaz Zamani berkata, sekiranya ada suara majoriti dan kuasa sebenar pemimpin dalam hal ini pasti anak-anak tersebut lebih terbela.

Isu anak-anak Loh sepatutnya diambil berat oleh pemimpin yang berkuasa dan bukannya menjadi tanggungjawab kepada pertubuhan bukan kerajaan (NGO), katanya.

Pautan berkaitan:


Pengganas Israel makin agresif tangkap rakyat Palestin

RAMALLAH, 26 Ramadan 1443H, Khamis – Tentera pengganas Israel menahan sekurang-kurangnya empat rakyat Palestin dari pelbagai bahagian di Tebing Barat semalam.

Menurut saksi dan sumber keselamatan, tentera Israel menangkap dua warga Palestin berusia 20-an selepas menceroboh dan menggeledah rumah keluarga mereka di bandar Qalqilia, utara Tebing Barat.

Seorang lagi ditahan di pusat pemeriksaan yang mempunyai status kakitangan tetap di Jalameh di bandar Jenin, dan mangsa turut dikenal pasti sebagai penduduk bandar itu.

Sementara itu, polis Israel menahan seorang lagi rakyat Palestin dari sekitar Bab al-Amoud, Baitulmaqdis selepas 250,000 jemaah berkumpul untuk solat di Masjid al-Aqsa.

Tahanan itu dikenal pasti sebagai penduduk di bandar Halhul di selatan Tebing Barat.

Tentera Israel kerap menyerbu rumah Palestin hampir setiap hari di seluruh Tebing Barat atas alasan kononnya mencari warga Palestin yang dikehendaki, sehingga mencetuskan pertempuran dengan penduduk.

Serbuan itu turut berlaku di kawasan bawah kawalan penuh Pihak Berkuasa Palestin (PA), yang dilakukan tanpa waran geledah.

Mengikut undang-undang tentera Israel, rejim mempunyai kuasa eksekutif, perundangan dan kehakiman ke atas tiga juta rakyat Palestin yang tinggal di Tebing Barat.-  Agensi


KPM kecualikan sewa kantin, premis atau ruang sekolah selama 6 bulan

KUALA LUMPUR, 23 Zulkaedah 1442H, Ahad – Kementerian Pendidikan (KPM) memberikan pengecualian bayaran sewaan kantin dan premis/ruang yang terjejas akibat penutupan sekolah di bawah kementerian itu bagi tempoh enam bulan mulai bulan ini.

Menurut kenyataan KPM, premis atau ruang yang diberikan pengecualian sewa itu termasuk kedai buku, koperasi, kedai dobi atau mesin layan diri yang terjejas ekoran pelaksanaan Fasa Satu Kawalan Pergerakan dalam Pelan Pemulihan Negara (PPN).

“KPM juga akan memberi penyambungan kontrak sewaan kantin dan premis atau ruang di sekolah bawah KPM secara automatik untuk satu tahun apabila tempoh kontrak asal tamat,” demikian menurut kenyataan itu.

Selain itu, KPM juga akan melanjutkan kontrak perkhidmatan kepada kontraktor Bekalan Makanan Bermasak yang terlibat dengan mengambil kira tempoh perkhidmatan yang terjejas.

Bagi perkhidmatan Kebersihan Bangunan dan Kawasan, pihak kementerian menjelaskan pembayaran kepada kontraktor akan dibuat sepenuhnya seperti yang dinyatakan dalam kontrak, justeru tidak timbul isu kontraktor perlu memotong gaji pekerja mereka.

“KPM yakin inisiatif berkenaan dapat membantu meringankan beban kewangan penyedia perkhidmatan di institusi bawah KPM serta pekerja terlibat yang terkesan oleh pandemik COVID-19,” demikian menurut kenyataan itu.

Sektor pendidikan hanya akan dibuka semula secara berperingkat pada Fasa Tiga dalam PPN yang dijangka bermula September 2021. – Bernama


Wanita hina Islam: Inilah bahana pemikiran liberal

BANGI, 10 Zulhijjah 1443H, Ahad – Arahan penutupan sementara Kelab Komedi Crackhouse di Taman Tun Dr Ismail selepas dikaitkan dengan isu kontroversi wanita menghina kesucian agama Islam adalah sangat wajar.

Setiausaha Majlis Ulama ISMA (MUIS), Dr Ahmad Sanusi Azmi berkata, pihak kelab komedi itu wajar dikenakan tindakan kerana membiarkan wanita berkenaan memperlakukan dirinya sedemikian.

“Mereka hanya mengeluarkan kenyataan kecaman setelah video tersebut menjadi viral di seluruh negara,” katanya dalam satu kenyataan hari ini.

Terdahulu, Dewan Bandaraya Kuala Lumpur (DBKL) mengambil tindakan menggantung sementara pengoperasian premis sebuah kelab serta-merta susulan aksi tanggal tudung dan pakaian seorang wanita ketika membuat persembahan stand up comedy (komedi solo).

Timbalan Menteri Wilayah Persekutuan, Datuk Seri Jalaluddin Alias berkata, pihak DBKL telah menjalankan siasatan lanjut terhadap lesen premis tersebut selain tidak akan sama sekali berkompromi dalam isu sedemikian.

Mengulas lanjut, Dr Ahmad Sanusi berkata, tindakan wanita berkenaan mengundang kemarahan khalayak kerana dilihat mempersendakan perintah aurat selain mengaitkan diri beliau sebagai seorang yang telah menghafaz 15 juzuk al-Quran.

“Beliau seakan-akan bukan sekadar menanggalkan pakaian semata bahkan membuang sekali sikap malu yang sepatutnya menghiasi diri wanita muslimah.

“Sebagai muslim, kita seharusnya boleh membezakan perkataan atau tindakan kita yang boleh dijadikan gurauan dan mana yang tidak sesuai untuk dijadikan bahan gurau sehingga boleh memberikan kesan kepada syariat Islam itu sendiri.

“Inilah bahananya pemikiran liberal yang memberikan kebebasan mutlak kepada manusia sehingga membiarkan tindakan mempersenda perkara yang telah disyariatkan oleh Islam,” katanya


PRK: Polis Johor nasihat calon kempen ikut undang-undang

BANGI, 10 Safar 1445H, Ahad – Polis Johor meluluskan tujuh permit ceramah dan kempen bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, setakat Sabtu.

Kelulusan itu membabitkan tiga permit ceramah dan tiga permit kempen di Parlimen Pulai, manakala satu permit ceramah diluluskan bagi DUN Simpang Jeram.

Jurucakap Media PRK daripada Ibu Pejabat Polis Kontinjen (IPK) Johor, Supritenden Ibrahim Mat Som berkata, sehingga kini tiada sebarang kertas siasatan dibuka.

“PDRM Johor menasihatkan supaya semua parti bertanding serta penyokong menghormati antara satu sama lain serta tidak melakukan kerosakan terhadap poster, bendera, kain rentang dengan mencabut atau membakar mana-mana parti politik.

“Hal ini merupakan satu perbuatan khianat dan dan menyalahi undang-undang dan boleh dikenakan denda di bawah seksyen 427 kanun keseksaan yang memperuntukan hukuman penjara sehingga lima tahun atau denda atau kedua-dua sekali,” katanya dalam kenyataan, hari ini.

Dalam pada itu, Ibrahim juga menasihatkan supaya setiap calon PRK yang ingin mengadakan kempen mengikut peruntukan undang-undang.

Katanya, pihak berkaitan boleh merujuk polis jika berhadapan sebarang masalah sepanjang tempoh kempen untuk PRK.

Terdahulu, proses penamaan calon bagi PRK dua kerusi berkenaan berlangsung aman pagi semalam dengan kedua-duanya bakal menyaksikan pertandingan tiga penjuru antara gabungan Pakatan Harapan-Barisan Nasional (PH-BN), Perikatan Nasional (PN) dan Bebas.

PRK di kedua-dua kawasan itu dilaksanakan berikutan kematian penyandangnya, Datuk Seri Salahuddin Ayub pada 23 Julai lalu.


Jangan sentuh isu 3R, bahaya pada perpaduan

PEKAN, 15 Muharam 1445H, Rabu – Menteri Besar Pahang, Datuk Seri Wan Rosdy Wan Ismail menasihati rakyat agar tidak menyentuh isu agama, raja dan kaum (3R) yang sangat berbahaya kepada perpaduan serta keharmonian negara.

Beliau berkata, isu 3R berisiko menyebabkan berlakunya jurang lebih besar antara kaum selain boleh melahirkan rasa tidak senang dalam kalangan rakyat Malaysia yang terdiri daripada pelbagai etnik, budaya dan agama.

Pada masa sama, Wan Rosdy berharap rakyat mengamalkan politik matang dan bukannya politik serang-menyerang sepanjang masa bagi membolehkan usaha membangunkan negara yang giat dilaksanakan Kerajaan Perpaduan berjalan seperti diharapkan.

“Sekarang masa untuk membangunkan negara dan negeri. Jika tidak, ia akan lebih teruk pada masa akan datang… ekonomi merundum, pendapatan negara turun dan hutang negara tinggi. Pada masa itu, tidak ada gunanya untuk menyesal,” katanya semasa berucap merasmikan Majlis Pelancaran Kibar Jalur Gemilang 2023 Peringkat Pahang di Dataran Bandar Diraja Pekan malam ini.

Wan Rosdy juga berkata, program menyemarakkan semangat patriotik harus kerap diadakan bagi mengingatkan rakyat khususnya generasi muda bahawa kemerdekaan yang dinikmati adalah hasil usaha serta pengorbanan dan kebijaksanaan pemimpin terdahulu.  – Bernama


Wisma Putra sedia kertas kerja pendidikan kanak-kanak Rohingya di Malaysia

KUALA LUMPUR, 8 Safar 1444H, Isnin – Kementerian Luar (Wisma Putra) dengan kerjasama badan bukan kerajaan (NGO) serta aktivis akan menghasilkan kertas kerja komprehensif bagi memastikan kanak-kanak pelarian Rohingya di Malaysia mendapat pendidikan sewajarnya.

Menteri Luar Datuk Seri Saifuddin Abdullah berkata kanak-kanak Rohingya dari Pusat Pembelajaran Alternatif (ALC), sama ada dikendalikan oleh komuniti mereka atau NGO, harus mempunyai tempat yang sesuai untuk menimba ilmu dan tenaga pengajar yang berkelayakan.

“ALC perlu kekal menjadi sebuah sekolah…jika anda menyewa, akan sampai satu ketika…sama ada mereka suka anda atau tidak, mereka akan meminta anda keluar,” katanya pada sidang media selepas melawat sekolah untuk kanak-kanak Rohingya, Rabbaniyah Educare di sini, Isnin.

Kertas kerja komprehensif itu akan mengenal pasti keperluan pensijilan ALC dan latihan bersesuaian untuk guru yang juga pekerja sambilan dan sukarelawan, selain meneliti kekurangan sumber serta peralatan di sekolah.

Saifuddin berkata cabaran lain yang dihadapi kanak-kanak Rohingya untuk mendapatkan pendidikan yang sewajarnya ialah kesedaran ibu bapa yang menganggap pendidikan tidak penting kerana mereka sendiri tidak berpendidikan.

Selain itu, ALC berdepan cabaran berhubung ruang yang tidak mencukupi untuk kanak-kanak Rohingya belajar kerana ada antara mereka mengendalikan dua kelas dalam satu bilik darjah.

Beliau berkata terdapat keperluan lain untuk meneliti isu pengangkutan bagi kanak-kanak Rohingya yang tinggal jauh dari ALC.

Saifuddin berkata setakat ini terdapat 48 ALC di Malaysia yang ditubuhkan oleh NGO, tetapi hanya mampu memuatkan 30 peratus anak pelarian.

Menurut UNHCR, Malaysia kini menampung sekitar 200,000 pelarian Rohingya. – Bernama


Johor peruntuk RM254.3 juta program basmi miskin tegar

JOHOR BAHRU, 29 Muharram 1445H, Rabu – Sebanyak RM254.3 juta diperuntukkan oleh kerajaan negeri dan Persekutuan bagi melaksanakan Program-Program Pembasmian Miskin Tegar sepanjang tahun ini di Johor.

Menteri Besar, Datuk Onn Hafiz Ghazi berkata atas inisiatif itu, pihaknya dimaklumkan jumlah miskin tegar di negeri ini telah turun daripada 4,378 Ketua Isi Rumah (KIR) pada Mac lepas kepada 3,270 KIR Ogos tahun ini.

“Hal ini menunjukkan keseriusan serta tekad kerajaan dalam menyelesaikan isu kemiskinan di Johor,” katanya dalam hantaran menerusi laman Facebook beliau hari ini.

Menurut Onn Hafiz, beberapa langkah turut dibincangkan bagi mencari satu mekanisme baharu yang lebih kondusif dan terancang.

Beliau berkata, perbincangan itu melibatkan seluruh jabatan, agensi dan syarikat berkaitan kerajaan (GLC) di negeri ini khususnya program keluarga angkat, menyediakan peluang pekerjaan serta memberikan bantuan bersasar.

“Saya berharap agar seluruh jabatan dan agensi yang berkenaan terus sama-sama turun padang dalam memastikan segala perancangan yang dibuat mengikut pelan yang telah disusun rapi, agar seluruh rakyat di negeri ini mendapat manfaatnya.

“Semoga golongan rentan di Johor terus terbela, agar hasrat kerajaan dalam menoktahkan sifar miskin tegar menjelang 2027 akan tercapai,” katanya.

Menerusi hantaran berasingan, Onn Hafiz berkata, kerja-kerja baik pulih dan menurap jalan raya yang rosak teruk sebelum ini di Taman Impian Emas Skudai di sini, telah mula dilaksanakan dan dijangka siap secara berfasa sehingga Oktober tahun ini.

“Saya sedar dan insaf masih banyak lagi jalan raya yang berlubang dan bertampal-tampal. Ia memerlukan penyelenggaraan yang segera kerana sangat membahayakan keselamatan pengguna.

“Kerajaan negeri akan terus komited untuk menyelesaikan isu jalan raya supaya ia selamat dan selesa untuk kegunaan Bangsa Johor,” katanya. – Bernama


Pastikan usaha iktiraf UEC tergantung sampai bila-bila

Oleh Ainul Illia Meor Suzurudin

BANGI, 7 Safar 1443H, Selasa – Sijil Peperiksaan Bersepadu (UEC) adalah satu silibus sekolah persendirian Cina yang mana sukatan pelajarannya diambil dari Taiwan.

Namun, ada pihak beria-ia mahu sukatan pelajaran dari Taiwan itu dilaksanakan di Malaysia sejak zaman Perdana Menteri pertama, Allahyarham Tunku Abdul Rahman Putra Al-Haj lagi.

Meskipun jelas ia bertentangan dengan sistem pendidikan kebangsaan, pelbagai pihak terutama sekali Persekutuan Persatuan-Persatuan Lembaga Pengurus Sekolah Cina Malaysia (Dong Zong) tetap berterusan tidak mengalah untuk memastikan sijil it u diiktiraf.

Walhal, Kementerian Pendidikan Malaysia (KPM) pernah menolak mengiktiraf UEC kerana tidak selaras dengan kehendak Dasar Pendidikan Kebangsaan seperti yang diperuntukkan mengikut Akta Pendidikan 1996.

Pemerhati politik, Ustaz Ir Ts Mohd Khoushaini Mohd Naim menegaskan, UEC sama sekali tidak mematuhi kehendak KPM seperti silibus mata pelajaran asas bernegara terutama subjek Sejarah dan Bahasa Melayu yang diambil dalam Sijil Pelajaran Malaysia (SPM).

“Standard UEC bagi mata pelajaran ini terlalu rendah,” katanya kepada Ismaweb.net, hari ini.

Lebih malang, UEC dikendalikan dalam bahasa lain – bahasa Mandarin – dan tidak mengikuti silibus KKM.

Ir Khoushaini menegaskan, sepatutnya Dasar Pendidikan Kebangsaan yang menggunakan bahasa Melayu sebagai pengantar utama diyakini rakyat dalam memajukan negara bukannya direndahkan seperti mana dalam UEC.

“UEC hanya akan memberi kesan buruk terhadap perpaduan serta mencabar kedaulatan negara.

“Ini sudah pasti membuatkan keharmonian negara terjejas, jurang perbezaan di kalangan kaum akan semakin besar kerana perbezaan silibus dan bahasa. Juga satu kerugian kepada kaum Cina yang telah mengikuti sistem pendidikan sedia ada.

“Jika UEC diiktiraf ia umpama satu penderhakaan dan penghinaan kepada rakyat, kerana itulah UEC perlu tergantung dan tidak diiktiraf sehingga ke hari ini,” katanya.


BN cipta kestabilan? Ibarat angan kosong: Pemuda BERJASA

Oleh Siti Hafidah Abd Ghaffar

BANGI, 3 Zulkaedah 1443H, Jumaat – Malaysia memerlukan kepimpinan baharu kerana kepemimpinan sedia ada sememangnya tepu dan statik.

Bahkan, pemimpin terpalit dengan pelbagai isu serta gagal menempatkan agenda pembangunan negara dalam perjuangan parti tidak layak meneraju sebuah negara unggul lagi bermaruah, tegas Ketua Pemuda BERJASA, Ustaz Fahmi Bazlan.

“Banyak lagi isu yang perlu diperjuangkan. Kita dihantui isu perbekalan. Makanan tak cukup, segalanya bergantung kepada import. Sedangkan kita boleh bangkit sebagai negara berpendapatan tinggi dan menjadi negara pengeluar.

“Ke mana hasil mahsul kekayaan negara ini dibelanjakan kalau bukan dicuri oleh pemimpin ‘politik dinosaur’ yang sentiasa mengambil kesempatan di atas kestabilan negara.

“Nasihat saya negara perlu dibawa dengan pendekatan baharu dengan mengangkat kepimpinan baharu dari kalangan negarawan yang lebih menjiwai perjuangan membina peradaban bangsa dan negara,” katanya ketika dihubungi Ismaweb.net.

Beliau berkata demikian ketika diminta mengulas mengenai dakwaan Pengerusi Barisan Nasional (BN), Datuk Seri Dr Ahmad Zahid Hamidi bahawa kesan daripada Pilihan Raya Umum ke-14 (PRU14) lalu menyaksikan negara tidak pernah lagi merasai suasana kestabilan sebagaimana zaman BN memerintah.

Ahmad Zahid yang juga Presiden UMNO berkata, apa yang dilalui selama hampir empat tahun ini diyakini bahawa hanya acuan BN sahaja yang mampu mencipta kestabilan.

Membidas perkara itu, Ustaz Fahmi secara sinis berkata, kenyataan tersebut tidak ubah seperti angan-angan kosong.

Ini kerana kestabilan sahaja tidak cukup sebaliknya Malaysia memerlukan penambahbaikan dari segenap sudut.

Justeru, bagi menjayakan misi bersama memimpin negara, BERJASA hadir dengan menubuhkan majlis tindakan bersama iaitu Majlis Negarawan BERJASA, katanya.

“Sebab itu BERJASA menawarkan Malaysia sebagai sebuah negara unggul dan bermaruah menjelang 2040.

“Bagi membina sebuah kerangka bangunan yang kukuh dan cantik, pelbagai elemen yang perlu diganding bersama. Perlu ada simen, pasir, besi dan batu untuk membina konkrit yang kuat. Dihias lagi dengan bunga, kaca, cat dan banyak lagi elemen yang turut sama terlibat,” katanya.


64 tahun merdeka, tapi teks Perlembagaan masih Bahasa Inggeris

BANGI, 12 Rabiulakhir 1443H, Rabu – Tidak ramai yang tahu hakikat bahawa teks sahih Perlembagaan Persekutuan masih Bahasa Inggeris dan bukannya Bahasa Melayu.

Fakta ini tidaklah asing bagi mereka yang berkelulusan undang-undang, apatah lagi penggubal undang-undang.

Namun, yang menyedihkan apabila Ahli-Ahli Parlimen kita terlalu ramai graduan undang-undang, malah mereka sendiri penggubal undang-undang, kata Pengerusi PEMBELA, Haji Aminuddin Yahaya.

“Sebenarnya, saya difahamkan sudah lama peguam-peguam terutamanya sahabat-sahabat dalam Persatuan Peguam-Peguam Muslim Malaysia (PPMM) menyuarakan dan memperjuangkan isu ini tetapi dipandang sepi sahaja.

“Sudah lebih 60 tahun Perlembagaan Persekutuan wujud, tidak ada seorang pun Ahli Parlimen apatah lagi Menteri Undang-Undang ataupun Perdana Menteri yang cuba mengusulkan perkara ini,” katanya dalam kenyataan hari ini.

Berikutan itu, beliau mengesyorkan agenda ini diangkat oleh parti politik yang sering melaungkan bahawa mereka memperjuangkan bahasa dan identiti kebangsaan.

Bahkan, Pengerusi PEMBELA itu turut mencabar mana-mana gabungan parti memasukkannya dalam manifesto mereka pada Pilihan Raya Umum ke-15 (PRU15) nanti.

“Saya mengajak agar lebih ramai menyuarakan isu ini dengan harapan ‘penggubal undang-undang’ kita akan ambil serius akan isu ini dan kita mahu lihat siapa pula yang akan melatah, meroyan tak tentu pasal.

“Ataupun apakah memperjuangkan Perlembagaan Persekutuan dalam bahasa kebangsaan ini akan dilabel sebagai rasis, ekstremis dan menafikan hak agama lain sebagaimana ianya sudah menjadi ‘template’ untuk semua isu?” soalnya sinis.

Sebelum ini, PPMM meluahkan rasa kesal kerana teks Perlembagaan Persekutuan masih berbahasa Inggeris meskipun sudah lebih 64 tahun merdeka.

Menurut Presiden PPMM, Datuk Zainul Rijal Abu Bakar walaupun Jabatan Peguam Negara telah menterjemah naskhah sahih Bahasa Inggeris itu ke dalam bahasa kebangsaan, namun ia tidak secara automatik menjadikan teks bahasa kebangsaan menjadi teks sahih.

Susulan itu, beliau mendesak Menteri di Jabatan Perdana Menteri (Parlimen dan Undang-Undang) mengambil inisiatif segera bagi melaksanakannya.

“Bila lagi kerajaan mahu bertindak. Kerajaan perlu menasihati Yang di-Pertuan Agong segera bagi menentukan teks sahih Perlembagaan Persekutuan adalah teks dalam bahasa kebangsaan,” katanya.


KPN kena tangkap semula suspek kes bunuh Adib, jangan buat andaian sendiri

Oleh Ainul Illia Meor Suzurudin

KUALA LUMPUR, 23 Zulkaedah 1441H, Rabu – Ketua Polis Negara (KPN), Tan Sri Abdul Hamid Bador sepatutnya mengarahkan siasatan kes kematian Allahyarham Muhammad Adib Mohd Kassim diteruskan sebagaimana yang dikeluarkan oleh Mahkamah Koroner.

Pengerusi Pertubuhan Pembela-Pembela Islam (PEMBELA), Haji Aminuddin Yahaya berkata, perkara paling penting sekarang adalah menangkap semula suspek-suspek yang pernah dilepaskan dahulu, tanpa membuat kesimpulan, andaian serta berdolak-dalik.

Katanya, terdapat keterangan daripada tiga saksi utama berbangsa India yang menyatakan bahawa ada yang melihat aksi dan gerakan seperti memukul, menendang dan memijak oleh sekumpulan 20-30 orang lelaki yang sedang mengerumuni Adib, di samping mendengar ayat dalam bahasa Tamil seperti “bodoh, bomba pun mau pukul ke?” “Jangan pukul!” dan “Berani kamu Melayu masuk kawasan sini”.

Sebelum ini, Abdul Hamid menegaskan, tiada saksi yang benar-benar dapat menyatakan telah melihat Allahyarham Adib dipukul dan kesemua keterangan yang diperoleh adalah bersifat ‘hearsay’ serta berupa pendapat.

“Dua anggota bomba yang berada dekat dengan arwah secara konsisten mengatakan mereka tidak nampak siapa yang memukul dan mencederakan Muhammad Adib.

“Sekiranya benar berlaku serangan sepertimana yang dinyatakan berdasarkan pendapat saksi dan pakar, pasti wujud kesan-kesan serangan dan pasukan siasatan masih memperhalusi perkara ini bagi mendapatkan suspek sebenar,” katanya.

Sebaliknya, barisan peguam yang mewakili keluarga Adib berkata, tidak adil Abdul Hamid merumuskan tiada keterangan yang dapat mengaitkan pembunuhan anggota bomba itu hanya kerana dua pegawai bomba yang bersama mangsa pada malam kejadian mengatakan mereka tidak nampak apa yang berlaku.

“Dakwaan ini sudah dijawab dalam inkues dan tindakan Abdul Hamid menimbulkan semula perkara ini menunjukkan PDRM tidak meneliti dan tidak faham kronologi kejadian kes ini berdasarkan keterangan dan bukti yang ada.

“Ketika Muhammad Adib ditarik dan diserang, dia berada dalam keadaan separa sedar akibat kecederaan disebabkan hentakan kuat yang mematahkan tulang rusuknya dan adalah mustahil untuk arwah mempertahankan dirinya ketika beliau ditarik dan diserang sekali gus menjelaskan mengapa tiada sebarang kesan kecederaan mempertahankan diri pada tubuhnya,” katanya.

Mengulas lanjut, Aminuddin yang juga Presiden Ikatan Muslimin Malaysia (ISMA) juga terkejut dengan dakwaan kononnya KPN telah memanggil kesemua 30 saksi inkues.

Abdul Hamid menyatakan, polis merakam semula keterangan 30 saksi yang sebelum ini tampil ketika ikues kematian Adib termasuk dua anggota bomba yang berada dekat dengan arwah ketika kejadian, serta 52 saksi baharu.

Bagaimanapun, Haji Aminuddin mempersoal sama ada benar 30 saksi telah dipanggil semula oleh PDRM ataupun tidak.

“Sekiranya benar, kenapa bapa arwah Adib dan beberapa saksi yang lain tidak dipanggil?

“PEMBELA merasakan kenyataan KPN ini tidak wajar seolah-olah membelakangi bukti-bukti yang diberikan yang bercanggah dengan keputusan Mahkamah Krooner sebagaimana yang telah dijelaskan oleh barisan peguam keluarga Allahyarham Adib,” katanya.

Justeru, Haji Aminuddin berkata, Abdul Hamid perlu memohon maaf kepada keluarga Allahyarham Adib kerana kenyataan beliau telah menyinggung perasaan mereka dan juga rakyat Malaysia yang mengikuti perkembangan kes ini.

Pada masa sama, Kementerian Dalam Negeri dan Peguam Negara juga perlu mengambil sikap lebih serius untuk menyelesaikan kes ini demi keadilan membabitkan nyawa penjawat awam.

“Semua yang terlibat perlu telus bagi menyelesaikan kes ini seadilnya untuk menjaga kewibawaan dan integriti pihak berkuasa.

“PEMBELA akan terus bersama rakya dalam memantau rapat kes ini dan memberi sokongan padu kepada keluarga Allahyarham Adib agar keadilan dapat ditegakkan,” tegasnya.


Rundingan agihan kerusi PH, BN Terengganu masa terdekat

BANGI, 15 Rejab 1444H, Isnin – Rundingan agihan kerusi antara Pakatan Harapan (PH) dan Barisan Nasional (BN) Terengganu bagi menghadapi Pilihan Raya Negeri (PRN) dijangka berlangsung tidak lama lagi.

Pengerusi PH Terengganu, Datuk Raja Kamarul Bahrin Shah Raja Ahmad berkata, secara dasarnya, telah wujud persefahaman di antara PH dan BN.

Bagaimanapun katanya, rundingan kerusi secara rasmi masih belum berlaku dan dijangka akan diadakan dalam masa terdekat.

“Pakatan Harapan sedar dan maklum bahawa Barisan Nasional memiliki kelebihan memandangkan mereka mempunyai pengalaman lama dan pengaruh yang luas di negeri Terengganu.

“Namun, segala keputusan berkaitan agihan hanya akan diumumnya setelah keputusan akhir dicapai antara kedua belah parti,” katanya dalam kenyataan, hari ini.

Sehubungan itu katanya, PH Terengganu bersedia dan bersifat terbuka kepada sebarang perbincangan bagi memastikan Kerajaan Perpaduan dapat dibentuk di peringkat negeri itu.

Terdahulu, PH Terengganu bersetuju menyerahkan lebih banyak kerusi Dewan Undangan Negeri (DUN) untuk ditandingi calon BN bagi menghadapi PRN akan datang.


Makin tunjuk taring, apa kuasa Dong Jiao Zong desak tangguh pembelajaran Jawi

Oleh Zuhayati Yazid

BANGI, 5 Rabiulakhir 1443H, Rabu – Dong Jiao Zong makin melampau, terus bersikap tidak bertamadun apabila menggesa kerajaan menangguhkan segera pembelajaran tulisan Jawi dalam mata pelajaran Bahasa Melayu di sekolah jenis kebangsaan Cina (SJKC) dan Tamil (SJKT).

“Apa kuasa yang dimiliki pertubuhan itu sehingga sanggup buat desakan supaya tangguhkan pembelajaran Jawi?

“Sangat melampaui batas, sedar tak mereka Jawi ini watan kepulauan Melayu. Tiada sikit pun istilah rasis.

Demikian tempelak Profesor Sejarah Sosial dan Intelektual, Institut Antarabangsa Pemikiran dan Tamadun Islam, (ISTAC-IIUM), Prof Datuk Dr Ahmad Murad Merican mengulas permintaan tidak masuk akal Dong Jiao Zong.

Sebelum ini, pertubuhan radikal itu juga menggesa agar kandungan pembelajaran mengenai kepelbagaian budaya dimasukkan dalam buku teks Bahasa Melayu di SJKC dan SJKT.

Kononnya, syor itu dibuat agar tulisan daripada etnik lain juga dapat diperkenalkan di samping tulisan Jawi.

Prof Murad berpandangan syor itu tidak sepatutnya berlaku kerana masyarakat Melayu sendiri selama ini sangat patuh dengan keputusan kerajaan.

Namun, golongan itu yang bukan penduduk asal semakin berani menunjukkan taring dengan meminta bermacam-macam.

“Seharusnya, sedar siapa diri mereka sebenar dan jangan terlalu melampau sehingga melebihi daripada orang Melayu sendiri.

“Malaysia ada peraturan, jangan buat sesuka hati perlu sedar dengan kedudukan,” katanya.


Taliban rai kemenangan selepas tentera AS keluar Afghanistan

KABUL, 22 Muharram 1443H, Selasa – Kumpulan Taliban melepaskan tembakan ke udara bagi meraikan kemenangan ketika Amerika Syarikat (AS) selesai mengeluarkan pasukan tenteranya dari Afghanistan.

Ketua Komander Pusat AS, Jeneral Marinir Frank McKenzie mengumumkan penarikan tentera AS dalam taklimat berita Pentagon semalam.

Tindakan itu selepas pasukan terakhir dihantar untuk memindahkan warga AS dan Afghanistan keluar dari Kabul susulan kembalinya Taliban menguasai negara.

“Saya mengumumkan selesainya pengunduran kami dari Afghanistan dan berakhirnya misi ketenteraan untuk memindahkan warga AS.

“Kami tidak mengeluarkan semua orang yang kami mahu bawa keluar.

“Namun saya fikir jika kita tinggal 10 hari lagi, kita tidak akan mengeluarkan semuanya. Dan masih ada yang kecewa. Ini adalah situasi yang sukar,” katanya.

Penerbangan terakhir, pengangkutan tentera C-17 yang besar, berlepas dari Lapangan Terbang Antarabangsa Hamid Karzai seminit sebelum tengah malam waktu Kabul, kata McKenzie.

Penerbangan terakhir berlaku dalam keadaan keselamatan yang tinggi susulan dua serangan pada operasi pemindahan dua minggu oleh  Gabungan Negara Islam-Khorasan (ISKP) – salah satu serangan bom bunuh diri yang mengorbankan sekurang-kurangnya 175 orang, termasuk 13 tentera AS.

Sebelum ini Presiden AS, Joe Biden menetapkan tarikh akhir 31 Ogos untuk penarikan tentera. – Agensi


Wakil parti pembangkang dijemput anggotai MPN

KUALA LUMPUR, 13 Zulhijjah 1442H, Jumaat – Majlis Pemulihan Negara (MPN) bersetuju untuk menjemput wakil daripada parti pembangkang menjadi ahli MPN, selaras dengan pendekatan Pelan Pemulihan Negara (PPN) yang berlandaskan prinsip kolaborasi, inklusif dan keseluruhan negara (whole-of-nation).

Menteri Kewangan Merangkap Menteri Penyelaras PPN Tengku Zafrul Tengku Abdul Aziz berkata parti pembangkang yang dijemput tersebut ialah Pakatan Harapan, Warisan and Pejuang.

Selain itu, katanya, MPN juga bersetuju untuk menjemput wakil daripada kerajaan negeri Sabah dan Sarawak untuk menganggotai majlis tersebut.

“MPN juga mengalu-alukan kesediaan dan penglibatan pakar daripada pelbagai industri, sektor swasta dan pertubuhan bukan kerajaan, serta pakar ekonomi, sosial dan kesihatan yang telah bersetuju untuk berkongsi kepakaran dan pengalaman masing-masing.

“Keanggotaan wakil daripada parti pembangkang, tokoh dan pakar daripada pelbagai sektor ini akan memantapkan lagi keahlian MPN serta pelaksanaan PPN yang bersifat dinamik dan perlu diadaptasi berdasarkan situasi semasa,” katanya dalam satu kenyataan hari ini selepas menghadiri mesyuarat pertama MPN yang dipengerusikan oleh Perdana Menteri Tan Sri Muhyiddin Yassin.

Tengku Zafrul berkata, MPN berharap kepelbagaian pendapat dan kepakaran ini dapat menyumbang kepada, antara lainnya, pemerkasaan sektor kesihatan, peningkatan usaha vaksinasi, penyelarasan, pelaksanaan dan keberkesanan Prosedur Operasi Standard (OSP), serta sokongan dan bantuan kerajaan dalam tempoh pemulihan.

“Seterusnya, MPN juga akan menyampaikan maklumat mengenai aspek PPN kepada rakyat secara telus dan mudah difahami melalui portal rasmi PPN yang akan dilancarkan pada 26 Julai, 2021,” katanya. – Bernama


140 organisasi kritik OIC gagal pertahan Uyghur

JEDDAH, 3 Jamadilawal 1442H, Jumaat – Sebanyak 140 organisasi menghantar surat mengkritik Pertubuhan Kerjasama Islam (OIC) kerana gagal mengecam rejim China yang bertindak kejam terhadap etnik Uyghur di Xinjiang.

Organisasi itu turut meminta OIC menggesa Beijing bertanggungjawab atas perlakuannya, yang disifatkan sesetengah pihak sebagai genosid.

Dalam satu sidang media semalam, beberapa organisasi, ahli politik dan kumpulan hak asasi berkumpul untuk mendesak OIC bertindak tegas ke atas China yang melakukan penindasan ke atas etnik minoriti muslim.

“Surat hari ini kepada OIC mempunyai erti yang luar biasa. Hari ini, organisasi-organisasi muslim dari seluruh dunia telah sebulat suara dan bersatu untuk etnik Uyhur.

“Kami telah meminta OIC untuk bersuara selama lebih dari dua tahun.

“Piagam OIC merangkumi komitmen untuk menjaga hak, maruah, identiti agama, budaya masyarakat Islam dan etnik minoriti di negara-negara bukan anggota,” kata Ketua Kongres Uyghur Sedunia, Omer Kanat.

Surat itu dituju kepada OIC dan dihantar oleh Majlis Organisasi Muslim Amerika Syarikat sebagai salah satu wakilnya.

Dalam surat itu, gabungan organisasi itu berkata, OIC mempunyai kewajipan agama dan moral untuk mengutuk dan tidak menyokong kekejaman selain memperjuangkan hak-hak umat Islam di seluruh dunia, kerana jutaan etnik Uyghur menderita di tanah air sendiri.

Seramai 10 juta etnik Uyghur tinggal di wilayah Xinjiang atau Turkistan Timur. Sekurang-kurangnya sejuta daripada mereka ditahan di kem tahanan yang ketat.

Sementara itu, aktivis Uyghur yang melarikan diri dari China berkata, Beijing sedang berusaha menghapuskan ajaran Islam dengan memusnahkan masjid serta melarang amal ibadah termasuk berpuasa pada bulan Ramadan.

Media antarabangsa juga melaporkan bahawa rejim China berusaha mengurangkan kadar kelahiran etnik Uyghur melalui pengguguran janin dan pemandulan secara paksa. -Agensi


Pemaju perumahan dibenar beroperasi fasa 1, 2 PPN

PUTRAJAYA, 17 Zulhijjah 1442H, Selasa – Kerajaan membenarkan sektor pemajuan perumahan beroperasi pada Fasa 1 dan Fasa 2 Pelan Pemulihan Negara (PPN), berkuat kuasa serta-merta.

Kementerian Perumahan dan Kerajaan Tempatan (KPKT) dalam satu kenyataan hari ini memaklumkan keputusan itu dicapai dalam Mesyuarat Kumpulan Kerja Teknikal Pengurusan Pandemik pada 23 Julai lepas.

Menurut KPKT, kebenaran itu terpakai kepada pemaju perumahan yang masih aktif serta sah Lesen Pemajuan Perumahan dan Permit Iklan dan Jualan (APDL) di bawah Akta Pemajuan Perumahan (Kawalan dan Pelesenan) 1996 (Akta 118).

“Di bawah Fasa 1 PPN, aktiviti yang dibenarkan beroperasi adalah pejabat pengurusan pemaju perumahan, urusan serahan notis milikan kosong (vacant possession) dan kunci rumah.

“Aktiviti lain yang dibenarkan beroperasi adalah kerja-kerja baik pulih kerosakan kritikal dalam tempoh liabiliti kecacatan (defect liability period); dan kerja-kerja pembinaan untuk Rumah Mesra Rakyat (RMR) di bawah Syarikat Perumahan Negara Berhad (SPNB) bagi kontraktor G1 hingga G4,” menurut kenyataan itu.

Di bawah Fasa 2 PPN pula, aktiviti tambahan yang dibenarkan adalah aktiviti pemasaran dan jualan di pejabat pemaju, agen jualan, galeri jualan, unit pameran dan unit hartanah subsale.

Maklumat lanjut, boleh hubungi Jabatan Perumahan Negara di talian 03-8891 4493/4494.-  Bernama


Kluster Tawar, PUI Sivagangga mungkin dari sumber sama

PUTRAJAYA, 8 Muharram 1442H, Khamis – Kluster Tawar dan Kluster Pesakit Bawah Siasatan (PUI) Sivagangga kemungkinan besar daripada sumber yang sama, kata Ketua Pengarah Kesihatan Tan Sri Dr Noor Hisham Abdullah.

Beliau berkata empat sampel daripada virus Kluster Tawar telah dibandingkan dengan tiga sampel Kluster PUI Sivagangga, dan hasil menunjukkan bahawa ketujuh-tujuh virus itu daripada ‘clade’ yang sama.

“Ini mencadangkan bahawa Kluster Tawar dan Kluster PUI Sivagangga kemungkinan besar daripada sumber yang sama. Namun, siasatan lanjut masih dijalankan,” katanya pada sidang media berhubung perkembangan terkini COVID-19 di sini hari ini.

Dr Noor Hisham berkata sebelum ini, kajian virologi terhadap Kluster Tawar telah dijalankan oleh Institut Penyelidikan Perubatan (IMR), Kementerian Kesihatan Malaysia (KKM) setelah mengambil kira peningkatan kes yang mendadak sehingga melibatkan daerah dan negeri lain.

Beliau berkata sebanyak 14 sampel diambil bagi tujuan ‘full genome sequencing’ atau susunan genom menyeluruh dan empat sampel berjaya mendapat virus untuk kajian susunan itu, dan didapati virus tersebut mempunyai mutasi D614G.

Dr Noor Hisham berkata setakat ini, Kluster Tawar mencatat 73 kes positif dan seramai 4,521 orang telah disaring dalam kluster tersebut di Pulau Pinang, Kedah dan Perak.

Beliau berkata selain daripada aktiviti kesihatan awam seperti pengesanan aktif kes dan kontak untuk membendung penularan jangkitan COVID-19, penilaian risiko bagi Kluster Tawar telah dijalankan dan mendapati taburan kes positif COVID-19 tidak tertumpu hanya di suatu lokaliti.

Selain itu, penularan juga dilaporkan berlaku daripada kes asymptomatic atau tidak bergejala, virus D614G sama dengan virus Kluster PUI Sivagangga, kawasan penempatan agak padat, banyak pergerakan penduduk di dalam dan di antara daerah serta liputan saringan penduduk yang masih rendah kadar positif iaitu lebih daripada satu peratus, katanya.

“Oleh itu, Perintah Kawalan Pergerakan Diperketatkan (PKPD) Secara Pentadbiran dilaksanakan di tiga zon di Aman Jaya, Kedah iaitu Kenanga, Mawar dan Melur berkuat kuasa jam 12.01 malam, 28 Ogos sehingga satu tempoh yang akan dimaklumkan,” kata Dr Noor Hisham. – Bernama


Selamatkan nasib murid-murid di 80 Sekolah Persendirian Islam Selangor

BANGI, 27 Zulkaedah 1444H, Jumaat – Ikatan Guru-Guru Muslim Malaysia (iGuru) melahirkan kebimbangan berhubung nasib Sekolah-Sekolah Persendirian Islam (SIP) yang bakal terjejas operasinya akibat pekeliling terkini Pihak Berkuasa Tempatan (PBT) Majlis Bandaraya Shah Alam dan Subang Jaya.

Terdahulu, Gerakan Pembela Ummah (UMMAH), Majlis Pembangunan Pendidikan Islam Malaysia (MAPPIM) dan Gabungan Sekolah Islam Selangor (GASIS) mendakwa lebih 80 buah SIP terancam ditamatkan operasi – yang menyebabkan lebih 20,000 pelajar Islam bakal kehilangan tempat belajar.

Berdasarkan syarat permohonan kelulusan perancangan yang telah dikeluarkan garis panduan oleh bahagian perancang bandar PBT, ia menyukarkan kelulusan penggunaan rumah kedai sebagai tempat pembelajaran SIP dan pelajar-pelajar Islam di Selangor.

“Perkara berkenaan diumumkan melalui satu surat pekeliling yang dikeluarkan kepada pihak sekolah serta menyukarkan proses kelulusan penggunaan bangunan, sehingga ada sekolah yang diarahkan supaya ditutup oleh pihak PBT,” dakwa NGO berkenaan.

Atas sebab itu, iGuru mendesak kerajaan Negeri Selangor mengambil langkah proaktif bagi memudahkan proses kelulusan permohonan kebenaran operasi sekolah-sekolah tersebut dengan kelonggaran syarat yang munasabah dan bersesuaian.

Presidennya, Ustaz Mohd Azizee Hasan mencadangkan supaya satu rundingan melibatkan pihak JAIS, PBT di kawasan Majlis Bandaraya Shah Alam (MBSA), Majlis Bandaraya Subang Jaya (MBSJ) dan Majlis Bandaraya Petaling Jaya (MBPJ) dan pengurusan sekolah bagi menyelesaikan isu ini secara harmoni dalam suasana menang-menang.

Katanya, ini bagi memudahkan proses kelulusan pendaftaran sekolah dengan pertimbangan syarat -syarat yang wajar samada dalam bentuk kelulusan sementara sebelum mendapatkan kelulusan tetap.

Selain itu, Ustaz Azizee berharap supaya diskusi dengan dengan pemegang taruh melibatkan peperiksaan UPKK dan PSRA iaitu Bahagian Pendidikan Islam (BPI) JAIS dilakukan bagi memudahkan urusan pengambilan peperiksaan.

“Ia perlu juga campur tangan pihak JAKIM berkaitan dengan peperiksaan UPKK, supaya anak anak yang akan mengambil peperiksaan dapat diberikan kebenaran mengambil peperiksaan sama ada sebagai calon persendirian mahupun menumpang.

“Ini termasuk memberi kebenaran anak anak yang bersekolah di Sekolah Islam Persendirian mengambil peperiksaan dengan syarat -syarat minimum melalui kelulusan pendaftaran sekolah sementara,” katanya.

Justeru, iGuru berharap satu penyelesaian komprehensif dan konstruktif dari semua pihak bagi menyelamatkan institusi pendidikan Islam.

“Perkara ini penting demi kelansungan pendidikan anak-anak murid untuk mendapat hak dan jaminan pendidikan sebagaimana yang termaktub di dalam Perlembagaan,” katanya.


Rekod buruk PH bukan lagi rahsia malah dikongsi seluruh rakyat: Presiden ISMA

Oleh Zuhayati Yazid

BANGI, 9 Safar 1444H, Selasa – Pakatan Harapan (PH) sepatutnya berasa malu apabila merayu kepada rakyat memberikan mereka peluang kedua mentadbir negara.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, rekod buruk pentadbiran PH bukanlah lagi satu rahsia bahkan ia dikongsi seluruh lapisan rakyat.

“Satu-satunya modal kempen PH hanyalah kelemahan yang ada pada parti-parti pemerintah sebelum itu sahaja.

“Sedangkan keupayaan untuk mentadbir dengan lebih baik ternyata tidak ada pada PH,” katanya dalam kenyataan, hari ini.

Beliau berkata demikian sebagai mengulas kenyataan Jawatankuasa Pendidikan PH (JKPPH) yang meminta rakyat memberikan peluang kedua untuk memerintah negara kononnya bagi membolehkan proses mereformasi sistem pendidikan diteruskan.

Malah, JKPPH mendakwa, gabungan itu berjaya mendedahkan skandal kewangan membabitkan infrastruktur pendidikan di Sarawak sehingga ke muka pengadilan selepas mendapat mandat pada Pilihan Raya Umum ke-14 (PRU14).

Mengulas lanjut, Ustaz Muhammad Fauzi menegaskan, peluang PH memerintah buat kali kedua amat tipis berikutan sejarah hitam yang dipamerkan sepanjang 22 bulan menjadi pemerintah.

Walaupun begitu, beliau menjelaskan perkara berkenaan tidak mustahil boleh dijadikan modal dalam kempen jika parti pemerintah tidak membuktikan kemampuannya.

“Sekiranya parti pemerintah sedia ada sekarang tidak membuktikan kemampuannya mengembalikan kepercayaan rakyat kepada mereka, tidak mustahil keadaan itu akan dijadikan modal besar dalam kempen PH,” tegasnya.

JKPPH yang diketuai Ahli Parlimen Simpang Renggam, Dr Maszlee Malik dan beberapa anggota lain mendakwa, terdapat banyak lagi ketirisan dan penyelewengan diperbetulkan PH sebelum ini membabitkan pendidikan negara.

Pautan terdahulu:


Penduduk Jordan bantah perjanjian air, tenaga elektrik dengan Israel

AMMAN, 23 Rabiulakhir 1443H, Ahad – Ratusan rakyat Jordan berhimpun di bandar utama bagi menyuarakan bantahan terhadap perjanjian air, tenaga elektrik yang dimeterai antara Jordan dan negara haram Israel.

Penunjuk perasaan menyuarakan bantahan terhadap sebarang hubungan diplomatik dengan Israel ketika rejim Zionis terus menjajah wilayah Palestin.

Beberapa pihak turut mengeluarkan amaran perjanjian itu akan memaksa Jordan bergantung sepenuhnya kepada Israel dan ‘dijajah’ secara tidak langsung.

Sekiranya perjanjian itu dilaksanakan, ia bakal menjadi projek kerjasama paling besar sejak negara berkenaan menandatangani perjanjian damai kira-kira 27 tahun lalu.

Menerusi perjanjian itu, Jordan bakal menerima 200 juta meter padu air laut yang disuling daripada Israel sebagai pertukaran bagi 600 megawatt tenaga elektrik dijana dari loji tenaga solar yang dibiaya Emiriah Arab Bersatu (UAE) di negara itu.

Dokumen berhubung projek itu dilaporkan ditandatangani antara Menteri Air Jordan, Mohammed al Najjar; Menteri Tenaga Israel, Karine Elharrar dan Menteri Luar UAE, Abdullah bin Zayed sambil disaksikan oleh Utusan Khas Iklim Amerika Syarikat (AS), John Kerry, Isnin lalu.

Sementara itu, seorang Ahli Parlimen di Jordan, Saleh al-Armouti mengecam perjanjian itu menegaskan beliau tidak mempercayai Israel. – Agensi


Ketua Pembangkang jamin kerajaan PN akan adil pada semua kaum

SEPANG, 21 Muharam 1445H, Selasa – Ketua Pembangkang, Datuk Seri Hamzah Zainudin memberi jaminan kerajaan pimpinan Perikatan Nasional (PN) akan berlaku adil kepada semua kaum di negara ini.

Beliau berkata demikian merujuk kepada video tular seorang pelajar perempuan yang mengajukan soalan kepada Perdana Menteri, Datuk Seri Anwar Ibrahim mengenai bila kerajaan akan menghapuskan sistem kuota kaum untuk memasuki institusi pengajian tinggi, ketika program di Kolej Matrikulasi Pulau Pinang, sabtu lalu.

Anwar menjawab bahawa terdapat kontrak sosial yang perlu diteliti dan sistem meritokrasi tidak selalunya ideal kerana terdapat ramai orang kurang bernasib baik dalam pengambilan itu.

Anwar kemudiannya menegaskan bahawa permohonan daripada semua orang yang berpencapaian tinggi akan dipertimbangkan untuk mendapat tempat.

Beliau juga berkata, jika sistem kuota itu ditarik balik serta-merta, mereka (Pakatan Harapan) akan kalah dalam semua pilihan raya, dan gadis itu akan lebih menderita dalam sebuah negara yang dikendalikan oleh PAS dan Bersatu.

Hamzah, yang mengecam cara Anwar menjawab berkata, gadis itu tidak perlu takut atau bimbang jika PN menang.

“Jika PN menang, kita akan pastikan rakyat semua kaum dilayan secara adil.

“Perjuangan kita adalah satu perjuangan yang adil. Ia adalah negara majoriti Melayu tetapi kita tidak mahu memecahbelahkan rakyat,” katanya seperti dilapor The Star.

Beliau berkata demikian semasa ucapan kempen di Kampung Labu Lanjut di Sepang, Selangor, malam tadi.


SPRM cari 3 individu kes cap palsu keluar, masuk negara

KUALA LUMPUR, 7 Rabiulakhir 1442H, Isnin – Suruhanjaya Pencegahan Rasuah Malaysia (SPRM) sedang mengesan tiga individu bagi membantu siasatan kes rasuah membabitkan sindiket penyalahgunaan pengesahan cap keluar dan masuk di sempadan utama negara.

Lelaki pertama, Clement Chen Wei Chien, 35, mempunyai alamat terakhir di 12A, Jalan Mandarina Second Enclave, 56000 Cheras, Kuala Lumpur dan No. 20 Canary Residensi, Jalan CH 5B, Taman Cheras, Hartamas Batu 9, Cheras.

“Sementara itu, lelaki kedua, Ong Bok Hay, 66, mempunyai tiga alamat terakhir iaitu di A-11-3 Villa Angsana Condo 56 Jalan Krian Off Jalan Ipoh, 51100 Kuala Lumpur; A-16-3A, One Sentul Condominium, Jalan Sentul Ria 1,Kuala Lumpur dan No 10, USJ 3/4F Subang Jaya, 47600 Subang Jaya, Selangor.

“Dalam pada itu, SPRM turut mengesan seorang wanita, Ho Lei Kiow, 47, yang mempunyai alamat terakhir di No 76, Jalan Bukit Flora 3, Taman Bukit Flora, 83000 Batu Pahat, Johor,” katanya.

Orang ramai yang mengenali atau mempunyai maklumat mengenai ketiga-tiga individu ini diminta menghubungi Pegawai Penyiasat, Penolong Penguasa Amirul Ikhwan Selamat di talian 016-509 8947.

Terdahulu, SPRM mendedahkan, lebih 30,000 warga asing bolos dan RM14.5 juta wang sogokan diagihkan dalam kalangan kakitangan Jabatan Imigresen Malaysia (JIM) sepanjang tempoh empat tahun.

Angka itu diperoleh hasil penahanan 27 anggota dan pegawai JIM yang mendedahkan aktiviti rasuah menerusi proses penyediaan kaunter khas sejak 2017.

Wang tunai RM800,000, 26 kereta mewah dan empat motosikal berkuasa tinggi turut dirampas yang mana jumlah berkenaan tidak termasuk rumah, tanah, barangan kemas dan sebagainya yang turut dirampas.

Dilaporkan, secara purata, setiap tahun sejak empat tahun lalu, RM3.6 juta diagih sesama anggota dan pegawai JIM yang terbabit dengan sindiket ini.


KRIM Johor Bahru setuju pelajar sertai program solidariti Palestin di sekolah

BANGI, 16 Rabiulakhir 1445H, Selasa – Hanya ada dua sahaja sebab pihak tertentu tidak bersetuju dengan program Minggu Solidariti Palestin di sekolah dan institusi pendidikan awam anjuran Kementerian Pendidikan (KPM).

Pengarah Kelab Remaja ISMA (KRIM) Johor Bahru, Hafiz Johar berkata, ia sama ada mereka tidak faham mengenai solidariti ataupun Islamofobia.

Apa yang pasti, katanya, solidariti memupuk semangat juang dan jihad dalam diri pelajar agar terus mempertahankan kemerdekaan dan kedaulatan negara.

“Solidariti adalah satu bentuk sokongan kepada rakyat Palestin yang sedang menderita akibat kekejaman tentera Zionis.

“Teruskan kempen ini dan abaikan sahaja mana-mana desakan yang tidak bersetuju dengannya,” katanya dalam satu kenyataan, hari ini.

Dalam pada itu, Hafiz berkata, KRIM menyokong Minggu Solidariti Palestin – yang bertujuan mendidik murid-murid dengan nilai kemanusiaan, merangkumi hak asasi manusia, keamanan, keharmonian dan kedamaian sejagat.

“Saya menyeru agar semua pelajar dan remaja agar mengambil bahagian dalam apa-apa program yang berkaitan Palestin yang dianjurkan di sekolah-sekolah,” katanya.


Israel terus sekat rakyat Palestin masuk ke al-Aqsa

BAITULMAQDIS, 8 Ramadan 1444H, Khamis – Pihak berkuasa pendudukan Israel terus menyekat akses rakyat Palestin ke Masjid al-Aqsa pada bulan Ramadan, sebagaimana ‘amalan’ biasa rejim seperti tahun-tahun sebelumnya.

Bukan hanya menghalang kemasukan Palestin, bahkan pencerobohan peneroka haram juga terus berlaku apabila tempoh akses mereka meningkat kepada 30 minit.

Terdahulu, beberapa rakyat Palestin menjadi antara individu yang ditangkap dan disekat daripada memasuki Masjid Al-Aqsa, setakat minggu ini.

Nizam Abu Rumouz ditangkap di Masjid Al-Aqsa ketika warga Israel menyerbu tapak suci umat Islam itu.

Dia disoal siasat dan dibebaskan kemudiannya, namun Israel menyekat Nizam untuk masuk ke Masjid al-Aqsa selama enam bulan.

Nizam berkata, larangan ke masjid sebelum ini telah tamat pada hari penahanannya.

Dia telah diharamkan ke tapak suci itu sebanyak 16 kali, dan setiap kali larangan menetapkan tempoh antara satu hingga enam bulan.

Katanya, setiap perintah larangan dilaksanakan sama ada sehari sebelum tamat tempoh pertama atau pada hari ia akan tamat.

Sementara itu, Raeda Saida juga antara yang turut ditahan pada Selasa dan dijangka dibebaskan hari ini.

Pihak berkuasa pendudukan Israel sudah berulang kali melarangnya daripada memasuki masjid.

Abdullah Daana, Salih Fakhouri dan Mohammed Abu Farha juga dilarang memasuki Al-Aqsa untuk tempoh seminggu.

Difahamkan, larangan itu boleh dilanjutkan atau diperbaharui.

Terdapat gesaan lebih besar terhadap pencerobohan ke dalam al-Aqsa oleh kumpulan sayap kanan Israel menjelang perayaan Paskah Yahudi pada akhir April ini.-  Agensi


Bekalan telur ayam cukup, tak disorok: KPDNHEP

NILAI, 23 Rabiulawal 1444H, Khamis – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan telur ayam di seluruh negara mencukupi meskipun beberapa kawasan ketika ini mengalami kekurangan kuantiti.

Ketua Setiausaha KPDNHEP, Datuk Azman Mohd Yusof berkata, pihaknya sentiasa memantau bekalan telur ayam di pasaran selain turut bekerjasama dengan beberapa kementerian termasuk Kementerian Pertanian dan Industri Makanan (MAFI) berhubung perkara itu.

Beliau berkata, hasil pemantauan pihaknya turut mendapati tiada aduan diterima berhubung kes sorok bekalan telur ayam oleh mana-mana pihak khususnya peniaga setakat ini dan tindakan undang-undang akan dikenakan sekiranya wujud kegiatan terbabit.

“Saya ke beberapa negeri termasuk Melaka, Johor, Terengganu dan Langkawi. Memang ada sedikit isu tentang kuantiti tidak mencukupi tetapi bekalan ada. Ada yang saya lihat jualan sebelah pagi dah selesai, petang isi semula, ini menunjukkan kita masih ada bekalan yang baik.

“Malah, saya turut berhubung dengan Ketua Setiausaha MAFI dan pegawai kita hari ini ada perbincangan teknikal dengan beberapa kementerian bagi memastikan bekalan telur cukup untuk pasaran pengguna. Jadi, krisis secara menyeluruh dengan hampir semua bekalan terputus tidak berlaku,” katanya hari ini.

Beliau berkata demikian kepada pemberita selepas meninjau bekalan barangan makanan di sebuah pasar raya sempena pelaksanaan Skim Harga Maksimum Musim Perayaan (SHMMP) Deepavali selama seminggu hingga Rabu ini, di sini.

Dalam pada itu, Azman berkata, faktor kekurangan kuantiti bekalan telur ayam di kawasan tertentu kemungkinan berikutan masalah pembayaran, pengangkutan, logistik dan lokasi yang jauh menyebabkan penghantaran bekalan sedikit terganggu.

Beliau turut berharap mana-mana pemain industri bekerjasama dengan kerajaan dalam memastikan bekalan makanan khususnya barangan basah mencukupi di pasaran dengan harga berpatutan terutama menjelang Deepavali.

Dalam perkembangan lain, Azman berkata, sejak Januari hingga September lepas, 708,230 premis diperiksa di seluruh negara dan 9,421 tindakan kes diambil melibatkan pelbagai kesalahan termasuk berkaitan bekalan, harga, antipencatutan, ketirisan, cetak rompak, barang tiruan, halal dan sewa beli dengan rampasan berjumlah RM93.86 juta.

Selain itu, menurutnya KPDNHEP turut melupuskan pelbagai barangan seperti pakaian, kasut, aksesori dan barangan elektronik membabitkan nilai keseluruhan RM 24.61 juta bagi tempoh sama.

Katanya, pelupusan barang rampasan itu melibatkan tindakan kes di bawah pelbagai kesalahan antaranya Akta Cap Dagangan 2019, Akta Perihal Dagangan 2011, Akta Jualan Langsung 1999, Akta Kawalan Bekalan 1961 dan Akta Pelindungan Pengguna 1999.-  Bernama


Angka korban global COVID-19 lebih 2 juta

PARIS, 3 Jamadilakhir 1442H, Sabtu – Angka korban seluruh dunia bagi wabak COVID-19 melepasi dua juta orang, semalam.

Susulan daripada itu, Pertubuhan Kesihatan Sedunia (WHO) terus menggesa pelaksanaan vaksinasi secara besar-besaran bagi menyekat penularan pantas pandemik itu.

Menurut AFP, setakat jam 6.25 petang semalam, kira-kira 2,000,006 kematian akibat wabak itu telah disahkan.

Bagaimanapun, syarikat farmaseutikal gergasi Amerika Syarikat (AS), Pfizer, dilapor memaklumkan bahawa penghantaran vaksin keluarannya akan menjadi perlahan bagi tempoh tertentu pada akhir bulan ini.

Ia sekali gus memberi tamparan kepada kempen imunisasi terbabit.

Semalam, WHO menggesa pelaksanaan vaksinasi itu dipercepatkan di seluruh dunia, selain usaha mengkaji jujukan virus berkenaan dipertingkat untuk menangani kemunculan varian baharu.

“Saya mahu melihat vaksinasi dilaksanakan di setiap negara dalam tempoh 100 hari akan datang supaya petugas kesihatan dan golongan berisiko tinggi dapat dilindungi dahulu,” kata Ketua Pengarah WHO, Tedros Adhanom Ghebreyesus, pada sidang media di Geneva.

Jangkitan COVID-19 secara global telah meningkat dengan purata 724,000 kes baharu sehari direkodkan sepanjang tempoh seminggu lalu.

Menurut penjumlahan AFP, angka berkenaan naik 10 peratus berbanding minggu sebelum itu. – Agensi